150,000 hadir solidariti pro-Palestin terbesar di London sejak 2014

Dianggarkan 150,000 penduduk Britain dan Ireland hari ini berarak di jalan raya utama menuju ke kedutaan Israel di London bagi menunjukkan sokongan dan solidariti terhadap penduduk Palestin yang diserang oleh rejim Zionis di Semenanjung Gaza dan Tebing Barat, sejak Isnin lalu.

Mereka berkumpul di hadapan kedutaan rejim Israel di Kensington, sambil mengibarkan bendera Palestin serta melaungkan ”bebaskan Palestin”.

Demonstrasi di London itu dianjurkan kumpulan Kempen Solidariti Palestin; Friends of Al-Aqsa, Forum Palestin di Britain, Gabungan Hentikan Perang, Kempen untuk Perlucutan Nuklear dan Persatuan Muslim Britain.

Jurucakap penganjur meminta kerajaan Britain untuk mengambil tindakan segera. Mereka mengatakan Britain telah lama terbabit memberi sokongan ketenteraan, diplomatik dan kewangan kepada Israel.

Duta Palestin ke United Kingdom (UK), Husam Zumlot berkata apa yang berlaku terhadap rakyat Palestin sekarang ini adalah berbeza.

“Kali ini berbeza. Kali ini kami tidak akan ditolak lagi. Kami bersatu. Kami sudah cukup melalui banyak penindasan.

“Hari ini kita mengatakan cukup dengan kesungguhan. Terima kasih kerana berdiri bersama kami,” katanya berucap di atas pentas yang didirikan khas di Kensington High Street.

Antara yang hadir dan turut memberi ucapan ialah bekas ketua parti Buruh, Jeremy Carbyn; Ahli Parlimen parti Buruh, Zarah Sultana dan penyanyi rap, Lowkey.

Orang ramai melemparkan bunga ros ketika Corbyn mengambil tempat di atas pentas untuk memberi ucapan.

“Fikirkan bagaimana menjadi ibu atau ayah dan melihat bangunan yang dibom di hadapan anda, sedangkan anda mengetahui keluarga anda ada di sana, dan anda tidak dapat berbuat apa-apa

“Suara global kita inilah yang akan memberikan pertolongan, keselesaan dan sokongan di semua kawasan penempatan di Semenanjung Gaza, di seluruh Tebing Barat dan Baitulmaqdis Timur yang sedang menderita ketika ini,” kata Corbyn dalam ucapannya.

Beliau menggesa rejim Israel menghentikan penjajahan di tanah Palestin serta berundur, selain menamatkan pengepungan ke atas Semenanjung Gaza.

“Kita mesti ingat bahawa kita adalah sebahagian daripada gerakan antarabangsa. Ini adalah gerakan keadilan di seluruh dunia.

“Tanah rakyat Palestin dirampas… dan kini mereka dibunuh di rumah mereka. Semua ini tidak sah,” katanya.

Pada perhimpunan itu, nama dan umur kanak-kanak yang terbunuh dalam serangan tidak berperikemanusiaan rejim Zionis Israel dibacakan satu persatu dan kemudian peserta bertafakur selama seminit.

Keadaan menjadi riuh apabila penganjur mengumumkan kehadiran pada perhimpunan berkenaan adalah demonstrasi pro-Palestin terbesar sejak 2014 iaitu hampir 150,000 orang. – Agensi


Keuntungan Petronas Dagangan susut kepada RM119.31 juta

Keuntungan bersih Petronas Dagangan Bhd (PDB) bagi suku ketiga berakhir 30 Sept, 2021, susut kepada RM119.31 juta daripada RM212.66 juta berbanding suku yang sama tahun lalu.

Bagaimanapun, hasil meningkat kepada RM5.2 bilion daripada RM4.83 bilion sebelumnya, menurut laporan Bernama.

PDB dalam makluman kepada Bursa Malaysia berkata jualan kumpulan itu terus mengalami kesan akibat pandemik Covid-19 walaupun sekatan perjalanan berkurangan dalam tempoh tersebut.

Bagaimanapun, kumpulan itu berkata peningkatan dalam trend harga Mean of Platts Singapore (MOPS) dan pemulihan secara beransur-ansur berikutan kelonggaran sekatan perjalanan telah menyokong peningkatan dalam prestasi keuntungan kumpulan itu tahun ini setakat ini.

Menurut Wikipedia, MOPS ialah purata set penilaian harga produk minyak berasaskan Singapura yang diterbitkan oleh Platts, pembekal maklumat tenaga, petrokimia, logam dan pertanian global serta bahagian S&P Global.

Hasil kumpulan bagi suku tersebut melonjak sebanyak RM370.2 juta apabila purata harga jualan meningkat sebanyak 23 peratus walaupun volum jualan lebih rendah sebanyak 12 peratus manakala keuntungan sebelum cukainya sebanyak RM165.5 juta lebih rendah sebanyak RM122.8 juta berbanding suku yang sama tahun lepas.

“Ini disebabkan oleh keuntungan kasar yang lebih rendah berikutan volum jualan yang lebih rendah serta pendapatan lain yang lebih rendah pada suku semasa.

“Penurunan itu diimbangi oleh perbelanjaan mengurus yang lebih rendah kebanyakannya daripada komisen peniaga yang lebih rendah sejajar dengan volum jualan lebih rendah,” katanya.

Melangkah ke hadapan, kumpulan itu menjangkakan bahawa pelbagai inisiatif yang diumumkan dalam Bajet 2022 baru-baru ini akan memberi kesan positif terhadap permintaan produk PDB.

Sementara itu, ia berkata harga minyak mentah Brent juga terus meningkat berbanding suku sebelumnya yang dirangsang oleh pemulihan ekonomi di pasaran utama di seluruh dunia dan keputusan OPEC+ untuk mengekalkan peningkatan pengeluaran bulanannya sehingga awal tahun 2022.

“Kami memantau aliran pasaran dengan teliti untuk peluang pertumbuhan. Walaupun kami optimis untuk mengekalkan pemulihan pertumbuhan dengan lebih banyak sektor ekonomi dibuka semula dan kelonggaran sekatan pergerakan, kami kekal berhati-hati dengan kadar pemulihan memandangkan peningkatan kes Covid-19 di seluruh dunia,” katanya.


3,120 kes Covid-19 baharu hari ini

Jangkitan Covid-19 dalam tempoh 24 jam lalu di seluruh Malaysia ialah sebanyak 3,120 kes , naik sedikit berbanding 2,500 kes yang dilaporkan semalam.

Ketua Pengarah Kesihatan, Tan Sri Dr Noor Hisham Abdullah berkata, Selangor masih kekal merekodkan kes tertinggi dengan 675 jangkitan, diikuti Sarawak (620), Kuala Lumpur (408), Johor (336) dan Kelantan (296).

Negeri lain merekodkan kes melebihi 100 ialah Pulau Pinang dengan 167 kes, Kedah (155) dan Perak (117).

Jumlah kes kumulatif jangkitan Covid-19 dalam negara hingga hari ini adalah 420,632 kes.


Al Jazeera kutuk pembunuhan wartawan Shireen Abu Akleh oleh Israel

Rangkaian media Al Jazeera mengutuk pembunuhan pewartanya Shireen Abu Akleh, apabila tentera penceroboh Israel melepaskan tembakan ke arahnya pada pagi Rabu ketika beliau membuat liputan mengenai serbuan tentera Israel di bandar Jenin di wilayah penempatan di Tebing Barat.

Dalam satu kenyataan, Al Jazeera berkata:

“Dalam insiden pembunuhan terang-terangan, yang melanggar undang-undang dan norma antarabangsa, pasukan penceroboh Israel membunuh wartawan Al Jazeera di Palestin, Shireen Abu Akleh, menyasarkan tembakan ke arahnya awal pagi ini, Rabu, Mei 11, 2022, semasa beliau menjalankan tugas kewartawanannya, dengan memakai jaket media yang jelas menunjukkan beliau seorang wartawan, membuat liputan pasukan penceroboh Israel yang menyerbu kem pelarian Jenin di Tebing Barat”, lapor agensi berita Qatar (QNA).

Kenyataan itu menambah “Rangkaian Media Al Jazeera mengecam jenayah kejam itu, yang bertujuan menghalang media daripada menjalankan tugas mereka.

“Al Jazeera menggesa kerajaan Israel dan pasukan pencerobohnya bertanggungjawab atas pembunuhan Shireen. Ia juga menyeru masyarakat antarabangsa untuk mengutuk dan memaksa tentera penceroboh Israel bertanggungjawab atas pembunuhan Shireen,” tambahnya.

Pihak berkuasa Israel juga bertanggungjawab menyasarkan penerbit Al Jazeera Ali al-Samudi, yang turut ditembak di belakang ketika membuat liputan insiden yang sama, dan kini sedang menjalani rawatan, menurut kenyataan itu yang dipetik Bernama.

Shireen, 51, berasal dari Bethlehem, tetapi dibesarkan di Baitulmaqdis, menurut QNA.

Beliau pada mulanya belajar seni bina di Universiti Sains dan Teknologi Jordan, kemudian bertukar ke bidang kewartawanan dan memperoleh ijazah sarjana muda dari Universiti Yarmouk di Jordan. Selepas menamatkan pengajian, Shireen kembali ke Palestin dan bekerja di beberapa stesen seperti UNRWA, Radio Suara Palestin, Saluran Satelit Amman, Yayasan Miftah, dan Radio Monte Carlo.

Pada 1997, beliau menyertai saluran satelit Al Jazeera dan bertugas dengannya sehingga hari ini.


Bekas pegawai kanan SPRM sahkan bukan Melayu lebih ramai beri rasuah

Pemberi rasuah lebih ramai dikalangan bukan Melayu dan penerima adalah kebanyakan Melayu, dedah seorang bekas pegawai kanan Suruhanjaya Pencegahan Rasuah Malaysia (SPRM).

Bekas Timbalan Ketua Pesuruhjaya SPRM, Datuk Seri Shamshun Baharin Mohd Jamil bagaimanapun mengakui aktiviti rasuah melibatkan semua kaum, tetapi lebih ramai bukan Melayu menjadi pemberi kerana terdapat peniaga yang mahu mendapat faedah kepada perniagaan mereka.

Presiden Pertubuhan Anti Korupsi Malaysia (PAKAR) itu menegaskan kumpulan pemberi juga adalah mereka yang mempunyai kekayaan berbanding penerima.

Bagaimanapun, beliau yang memegang jawatan Timbalan Ketua Pesuruhjaya SPRM selama enam tahun bermula 2016 berkata siasatan SPRM tidak menjurus bangsa, kaum atau agama sebaliknya berdasarkan laporan diterima agensi antirasuah itu.

“Pemberi rasuah yang kebanyakan bukan Melayu dikesan terbabit dalam aktiviti rasuah itu disebabkan ‘nature of business’.

“Mereka yang memberi rasuah biasanya mahukan sesuatu sama ada nak dapat projek, lesen atau permit atau nak cepatkan proses perkhidmatan.

“Mereka ini ‘willing to offer’ (sanggup memberi), selagi mereka dapat apa yang mereka kehendaki dan si penerima adalah mereka yang sememangnya orang tak berduit, yang biasanya orang Melayu,” katanya dipetik laporan BH.

Terdahulu, media melaporkan Menteri Besar Kedah, Datuk Seri Muhammad Sanusi Md Nor mendakwa orang bukan Islam paling ramai ditahan atas kesalahan memberi dan menerima rasuah.

Beliau mendakwa apa yang dikatakan itu adalah benar dan fakta.

Mengulas lanjut, Shamshun Baharin menjelaskan, pemberi dan penerima yang dikaitkan dengan bangsa tidak sepatutnya menjadi isu kerana siasatan SPRM adalah berkaitan dengan kesalahan rasuah dan kedua-dua perbuatan itu adalah kesalahan jenayah.

“SPRM tidak sesekali akan menjalankan siasatan berdasarkan latar belakang bangsa atau kaum sebaliknya kita akan siasat hasil daripada laporan dan maklumat yang diperoleh, tidak kiralah Melayu atau tidak.

“Sewaktu saya masih berkhidmat, kita juga siasat parti biru, kuning, hijau dan tidak mengira warna parti. Kita juga bukan menyiasat mengikut perasaan sebaliknya maklumat yang terima. Siasatan SPRM adalah berkaitan rasuah dan salah guna kuasa.” katanya.

Shamshun Baharin berkata, sewaktu dalam perkhidmatan, beliau mendapati mereka yang menerima rasuah adalah kebanyakannya beragama Islam dengan 47 peratus daripadanya adalah penjawat awam.

“Lima tahun kebelakangan ini juga SPRM mengesan kumpulan penjawat awam paling ramai terjebak dengan rasuah atas pelbagai kesalahan. Selebihnya adalah orang awam seperti ahli majlis,” katanya.

Sementara itu, dalam statistik tangkapan terbaharu, SPRM mendapati, seramai 662 ditahan agensi itu sehingga Jun lalu, manakala 2022 (909), 2021 (851), 2020 (998) dan 2019 (1,101).


PAS sokong SOSMA sebab tak bercanggah Islam, kata Nik Abduh

PAS menyokong pelanjutan penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 (SOSMA) selama lima tahun lagi kerana akta itu tidak bercanggah dengan syariat Islam.

Ahli Jawatankuasa Kerja PAS Pusat Nik Mohamad Abduh Nik Aziz berkata SOSMA tidak terkeluar daripada landasan Islam malah dilihat lebih baik berbanding Akta Keselamatan Dalam Negeri (ISA) 1960 jika dinilai dari aspek penggubalan.

Menurutnya, tempoh tahanan di bawah ISA sebelum ini menjangkau sehingga 60 hari, berbanding SOSMA yang hanya membenarkan penahanan seseorang individu kepada 28 hari.

“Saya sebut bahawa SOSMA itu tidak bercanggah dengan agama kita (Islam) kerajaan boleh teruskan dan Pas bagi sokongan.

“Cuma apa-apa salah guna kuasa yang disebut atau dirungut oleh rakyat, kerajaan mesti mendengar. Saya menyokong semua rungutan yang disebut semua,” katanya menurut Utusan.

Ahli Parlimen Bachok mengakui, sebelum ini Pas membantah ISA dan SOSMA kerana kedua-duanya dilihat mempunyai unsur salah guna kuasa.

“Selepas ISA dimansuhkan dan SOSMA telah dibaiki terutama dia sebut bahawa tidak ada lagi kes-kes yang melibatkan orang politik, maka kita tengok balik usaha kerajaan untuk mengekalkan SOSMA ini ada alasannya yang kukuh.

“Jadi sokongan pas kepada pelanjutan SOSMA ini dibuat kerana ia jauh berbeza dengan ISA,” katanya.

Nik Mohamad Abduh berharap kerajaan mampu memperbaiki SOSMA dari semasa ke semasa.

Selasa lalu, Dewan Rakyat meluluskan usul untuk melanjutkan SOSMA untuk tempoh lima tahun lagi.

Usul itu diluluskan selepas keputusan undian belah bahagian menunjukkan 111 Ahli Parlimen menyokong, manakala 88 Ahli Parlimen tidak menyokong dan 21 Ahli Parlimen tidak hadir.


Indeks Harga Pengguna naik pada Sept 2021: Jabatan Perangkaan

Indeks Harga Pengguna (IHP) Malaysia meningkat 2.2 peratus tahun ke tahun kepada 122.8 pada September 2021 berbanding 120.1 pada bulan sama tahun lepas, demikian menurut Jabatan Perangkaan pada Jumaat.

Menurut laporan Bernama, IHP merekodkan kenaikan bagi bulan kelapan berturut-turut sejak Februari 2021 disebabkan oleh kesan asas pada tahun lepas.

Ketua Perangkawan Datuk Seri Dr Mohd Uzir Mahidin berkata kumpulan pengangkutan terus mencatat kenaikan dua digit sejak Mac dan meningkat 11.0 peratus pada September 2021 berbanding tahun lepas.

Menurutnya, makanan dan minuman bukan alkohol meningkat 1.9 peratus manakala peningkatan tertinggi dicatatkan oleh subkumpulan daging (5.8 peratus) berikutan kenaikan purata harga ayam pada September 2021 kepada RM9.35 sekilogram berbanding RM8.50 pada September 2020.

“Tambahan lagi, subkumpulan ikan dan makanan laut meningkat 3.5 peratus, terutamanya disebabkan oleh peningkatan dalam purata harga ikan kembong kepada RM15.60 (September 2020: RM14.30) dan ikan selayang kepada RM11.40 (September 2020: RM9.80),” katanya dalam kenyataan hari ini.

Mohd Uzir berkata segmen hiasan, perkakasan dan penyelenggaraan isi rumah meningkat 1.7 peratus diikuti oleh perumahan, air, elektrik, gas dan bahan api lain (0.7 peratus) dan perkhidmatan rekreasi dan kebudayaan (0.6 peratus).

Selain itu, beliau berkata kedua-dua segmen — restoran dan hotel serta kesihatan mencatatkan peningkatan marginal 0.3 peratus manakala minuman alkohol dan tembakau meningkat 0.4 peratus dan komunikasi kekal tidak berubah.

Pakaian serta kasut dan pelbagai barangan dan perkhidmatan susut 0.5 peratus manakala pendidikan merekodkan penurunan marginal negatif 0.1 peratus berbanding tahun sebelumnya, katanya.

Mohd Uzir berkata IHP bagi suku tahun ketiga 2021 meningkat 2.2 peratus kepada 122.6 berbanding 120.0 pada suku sama pada tahun sebelumnya

“Bagi perbandingan suku tahunan pula, IHP mencatatkan penurunan negatif 0.4 peratus berbanding suku tahun kedua 2021 manakala bagi perbandingan bulan ke bulan, IHP meningkat 0.2 peratus berbanding Ogos 2021.

“Kenaikan itu didorong oleh kumpulan hiasan, perkakasan dan penyelenggaraan isi rumah (1.7 peratus) dan makanan serta minuman bukan alkohol (1.0 peratus),” katanya.

Dalam pada itu, IHP tanpa bahan api meningkat 0.8 peratus pada September 2021 kepada 113.4 berbanding 112.5 pada bulan sama 2019.

Menurut Mohd Uzir, IHP tanpa bahan api meliputi semua barang dan perkhidmatan kecuali petrol tanpa plumbum RON95, petrol tanpa plumbum RON97 dan diesel.

Beliau berkata secara keseluruhan, kesemua negeri juga telah mencatatkan peningkatan IHP pada September 2021.

“Sebanyak lapan negeri iaitu Terengganu (3.1 peratus), Pahang (2.8 peratus), Kelantan (2.8 peratus), Sarawak (2.5 peratus), Perak (2.5 peratus), Johor (2.4 peratus), Kedah dan Perlis (2.4 peratus) serta Melaka (2.3 peratus) menunjukkan peningkatan melepasi paras IHP nasional 2.2 peratus pada September 2021 berbanding tempoh sama pada tahun sebelumnya,” katanya.


Perjuangan pengundi muda belum selesai, teruskan bersama PN: Hadi

Presiden PAS Tan Sri Abdul Hadi Awang mengajak generasi muda yang telah melakukan perubahan besar pada Pilihan Raya Umum Ke-15 (PRU-15) tahun lalu, meneruskan perjuangan yang belum selesai bersama Perikatan Nasional (PN).

Menurutnya golongan pengundi muda dan luar bandar menerima PN dalam PRU-15 kerana tema “Bersih dan Stabil”, yang telah berjaya melakukan perubahan walaupun memerintah negara dalam waktu yang singkat.

Kata Timbalan Pengerusi PN itu, pada PRU-15 lalu, Barisan Nasional (BN) ditolak kebelakang oleh pengundi saluran satu, manakala Pakatan Harapan (PH) pula mendapat undi bukan Islam di kawasan bandar yang mewah dan kehidupan lengkap, namun tidak mendominasi keseluruhan penduduk.

“Tiba-tiba, kebangkitan generasi muda dan luar bandar itu dikecewakan dengan kerajaan campuran BN yang ditolak dan PH yang juga ditolak kerana tidak mendominasi rakyat yang sebenar. Termasuklah tidak menjadi teras perubahan politik bersifat madani yang diolah oleh Ibn Khaldun.

“Keadaan ini menunjukkan berlaku perubahan yang lebih buruk; daripada BN yang dahulunya berpenyakit kepada PH yang lebih parah dengan pelbagai jenis penyakitnya.

“Apabila berlaku campuran dua kumpulan berpenyakit yang merosakkan perubahan dan menjadikannya lebih buruk, maka keadaan ini menunjukkan bahawa perjuangan menyelamatkan rakyat dan negara belum selesai.

“Akhirnya, wujud keadaan laksana menanam pokok yang dikelilingi musuh daripada kalangan makhluk perosak. Walaupun sudah tumbuh dan berbunga, musim bunganya tidak mendatangkan hasil kerana dirosakkan oleh musuh sekiranya terus dibiarkan. Janganlah kita menerima nasib yang sama sebagaimana ‘Arab Spring’ yang tidak berbuah dan reformasi di negara jiran yang masih belum selesai.

“Kita mengharapkan generasi muda yang membuat perubahan melalui PRU-15 baru-baru ini terus menjunjung konsep madani Ibn Khaldun dengan meneruskan perjuangan yang belum selesai bersama PN,” katanya dalam kenyataan hari ini (13 Februari 2023).

Abdul Hadi yang juga Ahli Parlimen Marang berkata kerajaan PH-BN juga tidak mampu melakukan perubahan kepada negara seperti dijanjikan kerana masih sibuk menangani masalah dalaman, khususnya kepimpinan yang tidak berintegriti.

Beliau berkata kerajaan PH-BN bercampur aduk dengan pelbagai ideologi seperti kalangan liberal, puak ekstrem berhaluan kiri mahupun kanan, serta kalangan oportunis, malah disertai kalangan yang dipertikai integritinya seperti bekas banduan, kluster mahkamah, kronisme, dan nepotisme yang menjadi gejala dalam kerajaannya.

“(Gabungan PH-BN) melantik kepimpinan negara daripada kalangan mereka yang hanya menang tipis dalam PRU-15 yang lalu dengan sokongan bukan Muslim, bukannya sokongan kaum Muslim yang mendominasi penduduk negara.

“Calon pemimpinnya berpindah-randah tempat bertanding sehingga terpaksa bergantung kepada sokongan bukan Islam yang tidak mendominasi keseluruhan penduduk,” katanya dipercayai merujuk kepada Datuk Seri Anwar Ibrahim yang bertanding di beberapa kawasan yang dikuasai pengundi bukan Melayu Islam.

Abdul Hadi berkata perkara-perkara yang melibatkan soal salah laku dalam kalangan mereka juga semakin terdedah, sehingga beberapa pemimpin dalam komponennya sendiri membuat teguran secara terbuka kepada media melalui lisan dan tulisan, menyentuh prinsip dan integriti yang menggoncangkan kedudukan mereka.

“Keadaannya tidak mampu ditutup dengan alasan kenyataan dan tindakan menyerang parti lawan dengan tujuan menutup kelemahan mereka,” katanya.


LHDN dibenar tuntut cukai lebih RM1.053 bilion daripada Jho Low

Mahkamah Tinggi Pulau Pinang membenarkan Lembaga Hasil Dalam Negeri (LHDN) membuat tuntutan cukai sebanyak RM1,053,972,936.58 dengan faedah daripada ahli perniagaan dalam buruan, Low Taek Jho atau Jho Low.

Pesuruhjaya Kehakiman Kenneth St James membenarkan permohonan LHDN untuk memasukkan penghakiman bagi jumlah itu dengan faedah lima peratus setahun daripada tarikh keputusan, dengan kos RM15,000.

“Dalam penghakiman saya, atas semua sebab yang dinyatakan sebelum ini, saya mendapati bahawa tidak ada isu boleh dibicarakan mahupun ‘sebab lain’ untuk adanya perbicaraan bagi menentukan tuntutan cukai berkanun ini,” katanya dalam penghakiman 60 muka suratnya.

LHDN, telah mengemukakan tuntutan cukai terhadap Jho Low kerana gagal mengemukakan penyata cukai bagi tahun taksiran 2013 dan 2014.

LHDN telah mengeluarkan notis taksiran kepada Low untuk jumlah RM202,575,166.56 untuk 2013 dan RM755,582,048.52 untuk 2014, menurut MalayMail.

LHDN mendakwa Low gagal membayar cukai yang ditaksir dan akibatnya, kenaikan 10 peratus dikenakan ke atas jumlah cukai yang ditaksir menjadikan jumlah cukai yang perlu dibayar pada 2013 dan 2014 ialah RM1,053,972,936.58 yang sekali lagi gagal dibayar Low.

Jho Low, melalui peguamnya, menafikan bahawa dia bertanggungjawab membayar cukai itu.

Dia telah mengemukakan sembilan pembelaan terhadap tuntutan cukai itu, salah satunya ialah saman 1MDB terhadapnya.

Jho Low juga mempersoalkan sama ada pendapatan bercukai dalam tuntutan cukai adalah wang yang sama dengan wang yang dituntut oleh saman 1MDB.

Jho Low mendakwa, jika ya, maka LHDN mengambil pendirian tidak konsisten di mana dalam saman 1MDB, wang yang dituntut adalah wang amanah manakala dalam tuntutan cukai, kerajaan mendakwa wang itu adalah pendapatan bercukai yang mana dia mesti membayar cukai yang dinilai.

“Walaupun 1MDB dimiliki oleh kerajaan Malaysia, melalui Menteri Kewangan (Diperbadankan), 1MDB bukan kerajaan Malaysia (LHDN). 1MDB dan LHDN adalah entiti yang berbeza,” kata St James dalam penghakimannya.

Beliau menegaskan bahawa dalam saman 1MDB terhadap Jho Low dan lima defendan lain, tuntutan terhadap defendan adalah di bawah punca tindakan penipuan, penerimaan tidak wajar wang kelima-lima plaintif (bukan hanya wang 1MDB), penyelewengan penipuan, pengayaan yang tidak adil dan konspirasi untuk mencederakan atau menipu.

1MDB bersama empat plaintif lain telah memfailkan saman terhadap Jho Low dan lima individu lain yang mendakwa defendan telah menerima kira-kira AS$3.78 bilion antara 2009 dan 2014 dan jumlah itu bukan milik defendan tetapi dipegang olehnya sebagai pemegang amanah.

“Dalam tuntutan cukai ini, bagaimanapun, LHDN menyaman defendan kerana tidak membayar cukai taksirannya, di bawah rejim berkanun yang dikawal oleh akta itu,” katanya.

Beliau berkata wang yang dituntut dalam saman 1MDB tidak berkaitan dengan tuntutan berkanun untuk cukai ini sebagai hutang yang perlu dibayar kepada LHDN.

“Saya berpendirian bahawa tiada sebab kukuh untuk saya memulakan siasatan bagi menentukan sama ada wang yang dituntut dalam saman 1MDB adalah wang yang sama dengan wang cukai yang dituntut di sini,” katanya.

Oleh itu, beliau mendapati hujah Jho Low mengenai isu itu adalah spekulatif dan tidak mampan.


Duta Rusia dibaling cat merah semasa tunjuk perasaan di Poland

Duta Rusia ke Poland diserang dan dibaling cat merah oleh sekumpulan penunjuk perasaan di hadapan Tanah Perkuburan Askar Soviet di Warsaw.

Penunjuk perasaan menyerang duta tersebut, Sergey Andreev bersama rombongannya ketika tiba ke majlis menghormati tentera Red Army yang terkorban semasa Perang Dunia Kedua.

Rakaman yang dikongsi secara meluas dalam talian menunjukkan cat dibaling dari belakang Andreev sebelum penunjuk perasaan menyimbah ke mukanya dengan cecair itu.

Duta itu dilihat mengelap cat daripada mukanya tetapi tidak bertindak balas terhadap provokasi penunjuk perasaan.

Aktivis juga berjaya menghalang anggota delegasi Rusia lain daripada meletakkan bunga di perkuburan tersebut.

Kumpulan penunjuk perasaan itu membantah perang Rusia ke atas Ukraine.

Pegawai Rusia lain yang bersama-sama rombongan Andreev juga dilihat terkena cat itu.

Polis tiba di tempat kejadian untuk membantu duta dan anggota delegasinya yang lain menyelamatkan diri.

Serangan tersebut berlaku selepas Presiden Rusia Vladimir Putin memberi ucapan menandakan ulang tahun ke-77 kejayaan Kesatuan Soviet mengalakan Nazi Jerman pada 1945 di mana beliau berkata tindakan ketenteraan Rusia di Ukraine adalah tindak balas yang tepat pada masanya dan perlu kepada dasar Barat.

Untuk rekod, Poland merupakan negara bersempadan dengan Ukraine dan juga ahli NATO dan Kesatuan Eropah (EU) dan menentang pencerobohan Rusia ke atas Ukraine.


Berhenti hina Islam: Idris ulas rakyat asing berkumpul di Batu Caves

Menteri di Jabatan Perdana Menteri (Hal Ehwal Agama) Datuk Idris Ahmad mengingatkan kepada semua pihak untuk tidak melakukan sebarang penghinaan terhadap Islam.

Beliau berkata sekiranya perkara ini dibiarkan berterusan, beliau bimbang akan berlaku tindak-balas yang tidak diingini dalam kalangan umat Islam di negara ini, yang begitu sensitif terhadap isu-isu berkaitan agama.

“Saya mengingatkan orang Islam ini, bab agama dia sensitif. Saya mengingatkan kepada mereka yang hina agama ini terutamanya yang duduk di negara kita ini, jangan hina. Kita hidup aman damai.

“Kerana kita bimbang, orang Melayu ini terutamanya yang Islam, mereka dengan agama tak boleh dipisah…Oleh itu kena hormat, jangan buat penghinaan. Kami tidak menghina agama orang, dan kamu juga jangan menghina agama kami,” katanya ketika menjadi tetamu program Ruang Bicara terbitan Bernama TV, malam ini.

Beliau berkata demikian ketika diminta mengulas mengenai tindakan sekumpulan warga asing yang berkumpul di hadapan kuil Batu Caves dan menyatakan pendirian menyokong perjuangan Hindu Samachar serta tindakan Nupur Sharma, ahli politik dari parti Bharatiya Janata yang mengeluarkan kenyataan berbaur penghinaan terhadap Nabi Muhammad SAW, pada awal Jun.

Menjawab persoalan berhubung penyalahgunaan media sosial, Idris menggesa para pembikin konten supaya lebih menitik-beratkan mengenai nilai etika dan moral, dalam setiap video yang ingin dihasilkan sebelum dimuat naik.

“Bagi orang Islam, apa yang kita buat akan jadi perkiraan apabila kita mati. Bagi bukan Islam pula, semua agama tidak mengizinkan kita melakukan perkara-perkara yang bertentangan dengan nilai moral dan etika. Sepatutnya perkara ini dijadikan sebagai garis panduan dalam hidup kita.

“Dan janganlah dengan media sosial kita membunuh karakter orang semata-mata untuk dapatkan bayaran melalui jumlah tontonan,” katanya.

Di pihak kementerian, Idris berkata beliau telah mengarahkan agensi seperti Jabatan Kemajuan Islam Malaysia (JAKIM), untuk menghasilkan lebih banyak video-video pendek berkonsep dakwah dan mengandungi mesej moral yang bermanfaat kepada masyarakat.

“Itu ikhtiar yang kita buat. Selain itu kalau ada benda-benda yang menyalahi dari segi moral, selalunya saya akan menghubungi pihak Suruhanjaya Komunikasi dan Multimedia Malaysia (MCMC), untuk mengambil tindakan terhadap penyiaran-penyiaran di dalam media sosial ini,” katanya. – Bernama


Malaysia Airlines umum keputusan ganti 21 Airbus A330 Julai

Malaysia Airlines merancang mengumumkan keputusan untuk menggantikan 21 pesawat lebar Airbus A330 dengan pesawat generasi baharu yang lebih jimat bahan api sekitar pertengahan hingga akhir Julai.

“Kami berada di peringkat akhir proses. Kami sedang melihat penggantian satu sama satu pada armada A330 kami,” kata Ketua Pegawai Eksekutif Kumpulan Malaysia Airlines Kapten Izham Ismail kepada Reuters di luar mesyuarat tahunan Persatuan Pengangkutan Udara Antarabangsa (IATA) di Qatar.

Beliau enggan menyatakan sama ada syarikat penerbangan itu akan menempah pesawat baharu bagi menggantikan 15 pesawat A330-300 dan enam A330-200, daripada pengeluar secara langsung atau mendapatkannya daripada pemberi pajakan.

Airbus A330neo, A350 dan Boeing 787 adalah pilihan teknologi baharu yang bersaing dalam julat saiz itu, tetapi Izham enggan mendedahkan jenis yang sedang dipertimbangkan.

Malaysia Airlines mempunyai pesawat A350 dalam kumpulannya dan telah membuat tempahan sementara untuk 787 pada 2017 tetapi membiarkan perjanjian itu luput.

Pelan pemodenan armada yang direka untuk membantu mengurangkan pelepasan karbon menyusul setelah syarikat penerbangan itu – yang rugi selama bertahun-tahun sebelum pandemik Covid-19 – telah melaporkan aliran tunai yang positif sejak Oktober.

Izham berkata Malaysia Airlines, yang mengurangkan beban hutangnya kepada lebih separuh sebagai sebahagian daripada penstrukturan semula yang dipersetujui dengan pemiutang tahun lepas, berharap untuk kembali kepada keuntungan pada 2023.


Harga kereta CKD dijangka naik hingga 20 peratus tahun depan

Harga kereta pemasangan tempatan (CKD) dijangka meningkat lapan hingga 20 peratus pada 2023 berdasarkan perkiraan nilai pasaran terbuka (OMV) duti eksais yang baharu.

Presiden Persatuan Automotif Malaysia (MAA), Datuk Aishah Ahmad berkata bagaimanapun pihak industri meminta kerajaan mengembalikan perkiraan lama bagi membendung kenaikan harga kereta CKD.

“Duti eksais tersebut ditangguhkan pada 2020 sehingga penghujung 2022, dan akan dijalankan semula bermula tahun hadapan.

“Kita (MAA) telah menghantar kertas cadangan kepada Kementerian Kewangan (MOF) untuk kembali kepada polisi yang lama di mana hanya kos item bukan pembuatan sahaja dimasukkan dalam pengiraan OMV, yang akan mengurangkan harga kenderaan itu,” katanya kepada pemberita selepas mempengerusikan mesyuarat agung tahunan MAA di sini, pada Jumaat.

Memetik Bernama beliau berkata OMV merupakan nilai akhir pasaran yang ditetapkan bagi kenderaan CKD yang siap dari kilang, sebelum kerajaan mengenakan duti eksais ke atasnya.

Perkiraan baru duti eksais Malaysia disediakan oleh MOF semasa pentadbiran Pakatan Harapan dan telah diwartakan pada 31 Dis, 2019.

Aishah berkata sehingga kini MAA masih belum menerima maklum balas daripada pihak MOF.

Syarikat automotif tidak akan meningkatkan margin, namun peningkatan harga kereta adalah disebabkan kenaikan cukai, katanya.

“Pembeli yang akan terkesan dan ini sekali gus menyebabkan penjualan kereta akan berkurangan,” katanya.

Beliau berkata selain itu, MAA juga sedang menyiapkan draf rayuan kepada MOF bagi memohon lanjutan tempoh pengecualian cukai jualan dan perkhidmatan (SST) memandangkan berlakunya kekurangan mikrocip.

Dalam pembentangan Bajet 2022, kerajaan telah mengumumkan lanjutan tempoh pengecualian SST ke atas kenderaan sehingga 30 Jun, 2022.

Pengecualian SST bagi kenderaan diumumkan kali pertama pada Jun 2020 untuk tempoh sehingga Disember 2020 berikutan Perintah Kawalan Pergerakan (PKP), dan kemudian ia dilanjutkan lagi sehingga 30 Jun, 2022.


Hakim disiasat SPRM, Suhakam bimbang integriti institusi kehakiman tercemar

Tindakan Suruhanjaya Pencegahan Rasuah Malaysia (SPRM) menyiasat Hakim Mahkamah Rayuan Datuk Mohd Nazlan Mohd Ghazali dibimbangi akan menyebabkan integriti institusi kehakiman negara tercemar dengan campur tangan orang politik.

Suruhanjaya Hak Asasi Manusia Malaysia (Suhakam) berkata bimbang dengan tindakan SPRM menyiasat Nazlan, ia memandangkan timbul motif wujud campur tangan memandangkan beliau sebelum ini menjatuhkan hukuman terhadap bekas Perdana Menteri Datuk Seri Najib Razak.

Dalam satu kenyataan, Suhakam menyifatkan apabila hakim Mahkamah Rayuan itu disiasat SPRM, ada risiko untuk badan kehakiman negara dihujani dengan pelbagai tuduhan remeh.

Selain itu kata Suhakam langkah diambil SPRM itu akan mewujudkan duluan negatif serta berbahaya dan ia boleh melemahkan kebebasan badan kehakiman negara.

“Ini juga boleh membuka pintu kepada lebih banyak pertuduhan remeh dan menyusahkan, selain penyalahgunaan proses oleh agensi penguatkuasa terhadap badan kehakiman.

“Suhakam menyokong pandangan bahawa semua hakim mesti mempunyai ruang yang sesuai untuk melaksanakan tugas mereka dengan cara yang jelas kepada semua, dan proses dan keputusan kehakiman adalah bebas daripada sebarang campur tangan, beralasan dan jujur.

“Paling penting adalah mustahak untuk keadilan bukan sahaja dilihat dilaksanakan tetapi mesti dilakukan mengikut undang-undang,” kata Suhakam.

Terdahulu, Nazlan membuat satu laporan polis pada 21 April berhubung artikel berita disiarkan portal Malaysia Today yang mendakwa beliau sedang disiasat berhubung pemindahan wang yang tidak dapat dijelaskan ke dalam akaun banknya.

Pejabat Ketua Pendaftar Mahkamah Persekutuan dalam satu kenyataan berkata Nazlan menafikan “tuduhan-tuduhan palsu, tidak berasas serta berniat jahat” yang bertujuan menjatuhkan kredibiliti beliau sebagai seorang Hakim Mahkamah Rayuan.

Pejabat itu memandang serius tuduhan serta komen sedemikian, dan mengingatkan orang ramai bahawa tuduhan terhadap badan kehakiman bertujuan untuk mengganggu gugat kes-kes yang sedang dalam proses perbicaraan, adalah satu pelanggaran prinsip sub judice.

Majlis Peguam juga berpendapat siasatan SPRM ke atas Nazlan boleh dilihat sebagai menjejaskan kebebasan mahkamah dan melanggar doktrin pengasingan kuasa dan tidak berperlembagaan, menekankan bahawa sudah ada mekanisme perlembagaan sedia ada dalam Perlembagaan Persekutuan untuk menangani aduan tentang salah laku kehakiman.

Dalam menyokong hakim yang bebas dan berintegriti, Majlis Peguam juga memberi amaran bahawa Malaysia tidak harus menyerah kepada pendekatan mudah dalam mengendalikan “suara-suara tidak bertanggungjawab” yang menggunakan papan kekunci dengan melakukan serangan dalam talian terhadap kebebasan mahkamah.

Pada 23 April lepas akhbar ‘The Star’ menyiarkan satu laporan ekskusif yang menyatakan bahawa Ketua Pesuruhjaya SPRM Tan Sri Azam Baki mengesahkan bahawa suruhanjaya itu telah memulakan siasatan terhadap Mohd Nazlan berhubung dakwaan wang yang tidak dapat dijelaskan dalam akaunnya.


Rauf sudah menang, tak kisah kena kompaun RM10,000 langgar SOP

Walaupun dikenakan kompaun RM10,000 kerana melanggar prosedur operasi standard (SOP) Pilihan Raya Negeri (PRN) Melaka, Datuk Seri Ab Rauf Yusoh mungkin tidak kisah dan boleh membayarnya, setelah menang Pilihan Raya Negeri (PRN) Melaka, semalam.

Demikian juga Presiden UMNO, Datuk Seri Ahmad Zahid Hamidi, tidak mempunyai masalah untuk menjelaskan kompaun RM10,000 yang turut dikenakan terhadap beliau, kerana umum mengetahui beliau memiliki banyak wang.

Pengerusi Badan Perhubungan UMNO Negeri itu menang di kerusi Dewan Undangan Negeri (DUN) Melaka, mengalahkan dua calon lain dari Perikatan Nasional (PN) dan Pakatan Harapan (PH).

Kementerian Kesihatan (KKM) dalam satu kenyataan hari ini berkata, Rauf dan Zahid dikompaun setelah siasatan dijalankan terhadap video yang tular di media sosial.

“Siasatan yang dijalankan oleh KKM mendapati telah berlaku pelanggaran SOP semasa tempoh PRN Melaka oleh kedua-dua individu tersebut pada 19 November 2021 di kawasan Masjid Tanah,” kata KKM.

Justeru, kompaun di bawah Peraturan 16 P.U(A) 293/2021, Peraturan-Peraturan Pencegahan & Pengawalan Penyakit Berjangkit (Langkah-Langkah Di dalam Kawasan Tempatan Jangkitan (Pelan Pemulihan Negara) 2021 bernilai RM10,000 setiap individu telah dikeluarkan.

“Kompaun dikeluarkan berikutan pelanggaran SOP Pencegahan Covid-19 Bagi Pelaksanaan Pilihan Raya Umum (PRU) Dewan Undangan Negeri (DUN) Melaka Ke-15 iaitu menjalankan aktiviti kempen ziarah rumah ke rumah serta tidak memakai pelitup muka.

KKM berkata SOP Pencegahan Covid-19 bagi PRN itu dikeluarkan pada 7 November 2021 sebagai rujukan agar semua pihak memahami dan mematuhinya.

Ini bagi memastikan pilihan raya itu dijalankan dengan lancar dan mencegah daripada berlakunya penularan jangkitan Covid-19, kata KKM.

“KKM akan terus memantau pematuhan SOP dan tidak teragak-agak untuk mengeluarkan kompaun kepada individu atau organisasi yang melanggar mana-mana SOP,” kata KKM.


MCA juga sahkan Zahid cuba tipu Agong

Selepas MIC, kini MCA pula mengesahkan Pengerusi Barisan Nasional (BN) dan Presiden UMNO Datuk Seri Ahmad Zahid Hamidi cuba menipu Yang di-Pertuan Agong berhubung sokongan diberikan parti itu kepada Pengerusi Pakatan Harapan (PH), Datuk Seri Anwar Ibrahim.

“Surat yang diserahkan kepada Kebawah Duli Yang Maha Mulia Seri Paduka Baginda Yang di-Pertuan Agong itu secara jelas melanggar ketetapan yang dibuat oleh Dewan Tertinggi BN dan dilihat mempersembahkan maklumat salah kepada Seri Paduka Baginda Yang di-Pertuan Agong,” kata Setiausaha Agung MCA Datuk Chong Sin Woo dalam kenyataan hari ini (23 November 2022).

Beliau berkata surat yang ditandatangani Zahid yang diserahkan kepada Yang di-Pertuan Agong, yang mendakwa 30 ahli Parlimen (MP) parti itu menyokong Anwar, bukan keputusan konsensus BN.

Beliau menegaskan bahawa isi kandungan surat bertarikh 22 November 2022 dengan menggunakan kepala surat BN yang ditandatangani Zahid mengenai BN memberi sepenuh kepercayaan dan sokongan kepada Anwar sebagai Perdana Menteri (PM) bukan keputusan konsensus Mesyuarat Dewan Tertinggi BN pada 22 November.

“Sebaliknya Dewan Tertinggi BN kekal dengan pendirian berkecuali dan tidak menyokong mana-mana pihak buat masa ini,” katanya dalam kenyataan menyusul langkah sama dibuat MIC.

Terdahulu, Presiden MIC, Datuk Seri SA Vigneswaran mengesahkan surat yang dikongsi bekas Setiausaha Agung BN Tan Sri Annuar Musa, yang didakwanya menipu Yang di-Pertuan Agong, adalah tulen

Annuar berkongsi dalam akaun Facebooknya surat dihantar Zahid kepada Agong mengatakan semua MP gabungan itu menyokong Anwar sebagai PM, walhal tiada keputusan sedemikian diputuskan.

Annuar mempersoalkan tindakan Zahid yang dianggap membelakangi keputusan Dewan Tertinggi BN untuk tidak membuat pendirian berhubung gabungan mana yang akan disokong mereka.

Mengulas lanjut, Chong menceritakan:

“Apa yang berlaku dalam mesyuarat Dewan Tertinggi BN malam tadi, MCA dan parti-parti komponen BN telah mempersoalkan tindakan Zahid Hamidi yang dilihat secara jelas bercanggah dengan apa yang diputuskan oleh Dewan Tertinggi BN.

“Pada mulanya beliau cuba menafikan mengenai surat tersebut, namun mengakuinya selepas salah seorang anggota Dewan Tertinggi BN mengemukakan bukti sahih.

“Surat yang diserahkan kepada Kebawah Duli Yang Maha Mulia Seri Paduka Baginda Yang di-Pertuan Agong itu secara jelas melanggar ketetapan yang dibuat oleh Dewan Tertinggi BN dan dilihat mempersembahkan maklumat salah kepada Seri PAduka Baginda Yang di-Pertuan Agong.

“Justeru, MCA percaya Zahid tidak lagi layak memimpin BN sebagai Pengerusi dan sekali lagi menggesa beliau meletak jawatan secara terhormat seterusnya digantikan dengan Datuk Seri Mohamad Hasan, seperti disaran dalam mesyuarat Dewan Tertinggi BN, malam tadi,” katanya.


99.1% individu dewasa terima vaksin

Jumlah individu dewasa yang menerima suntikan vaksin sejak Program Imunisasi Covid-19 Kebangsaan (PICK) dilancarkan 24 Februari tahun lalu, semakin menghampiri 100 peratus.

Kementerian Kesihatan (KKM) dalam kenyataan hari ini berkata seramai 23,189,939 atau 99.1 peratus individu dewasa setakat ini telah menerima sekurang-kurangnya dos pertama daripada vaksin dua dos atau vaksin dos tunggal.

Statistik laman sesawang Covidnow yang dikemas kini pagi ini menunjukkan sehingga semalam 22,911,629 atau 97.9 peratus lagi individu dewasa telah melengkapkan suntikan masing-masing.

Sejak program suntikan dos ketiga dilancarkan Oktober tahun lalu, sehingga semalam seramai 10,002,472 atau 42.7 peratus individu telah menerima suntikan dos penggalak.

Sementara itu, KKM juga memaklumkan seramai 88.2 peratus atau 2,776,837 remaja berusia 12 hingga 17 tahun telah lengkap divaksinasi sejak PICK Remaja dilancarkan 8 September tahun lalu.

Seramai 90.9 peratus atau 2,862,423 remaja lagi menerima sekurang-kurangnya satu dos.

Keseluruhannya lebih 61.54 juta dos vaksin Covid-19 telah diberikan sejak Februari tahun lalu hingga semalam, dengan 78.7 peratus atau 25,688,466 individu telah lengkap divaksinasi.

Seramai 79.8 peratus atau 26,052,362 populasi Malaysia pula menerima sekurang-kurangnya satu dos.


Enam maut, 81 cedera letupan bom didalangi wanita di Istanbul

Letupan yang membunuh enam orang dan mencederakan sekurang-kurangnya 81 yang lain di Istanbul pada Ahad (13 November 2022) yang dipercayai didalangi seorang wanita, disifatkan sebagai serangan pengganas, kata Naib Presiden Turki Fuat Oktay, menurut agensi berita Anadolu.

“Kami menganggap ia sebagai tindakan pengganas, yang kami anggap sebagai seorang wanita, meletupkan bom,” kata Oktay kepada media Ahad.

Letupan berlaku di Jalan Istiklal di Dataran Beyoglu, di tengah-tengah bandar terbesar Turki, yang turut menjadi tumpuan orang ramai, kata Gabenor Istanbul Ali Yerlikaya.

Enam yang terbunuh termasuk Yusuf Meydan, anggota Kementerian Keluarga dan Perkhidmatan Sosial Turki, serta anak perempuannya Ecrin, menurut Derya Yanık, menteri kementerian itu.

Presiden Turki Recep Tayyip Erdogan berkata letupan itu mungkin berkaitan dengan keganasan, tetapi beliau masih belum pasti.

“Mungkin salah jika kita katakan ini sudah pasti keganasan, tetapi menurut penemuan awal, apa yang diberitahu oleh gabenor, bahawa terdapat keganasan di sini,” kata Erdogan pada sidang akhbar.

Beliau berkata pihak berkuasa sedang menyemak rakaman kamera litar tertutup (CCTV).

“Semua pihak yang bertanggungjawab akan dikenal pasti dan dihukum,” kata Erdogan.

Erdogan berkata beliau dan delegasinya akan meneruskan rancangan untuk menghadiri sidang kemuncak G20 di Bali, Indonesia.

Pejabat Ketua Pendakwa Raya Istanbul telah memulakan siasatan, lapor Anadolu. Sekurang-kurangnya lapan pendakwa raya telah ditugaskan, kata Fuat.

Mahkamah jenayah di bandar itu mengeluarkan larangan penyiaran ke atas semua berita visual dan audio, serta di laman media sosial, yang berkaitan dengan letupan itu, tambah Anadolu.


Ringgit diunjur susut minggu depan

Ringgit berkemungkinan bergerak dalam aliran penyusutan berbanding dolar Amerika Syarikat (AS) pada minggu depan berikutan kemungkinan pihak Rizab Persekutuan (Fed) negara maju itu menaikkan lagi kadar faedah.

Ketua Ahli Ekonomi Global Juwai IQI Shan Saeed berkata kecenderungan bank pusat AS itu untuk menaikkan kadar tersebut dijangka berterusan untuk beberapa lama dalam usaha membendung inflasi, lapor Bernama.

“Ringgit sebaliknya dijangka dapat bertahan susulan peningkatan semula komoditi ketika asas-asas makro kekal kukuh.

“Malah, angka perdagangan kekal baik dengan kestabilan makroekonomi masih lagi wujud di pasaran,” katanya kepada Bernama.

Pada Selasa lepas, pihak Fed memaparkan pendiriannya yang lebih memilih untuk menaikkan kadar faedah pada mesyuarat akan datang berikutan inflasi di ekonomi terbesar dunia itu tidak menunjukkan sebarang tanda-tanda akan susut.

Sementara itu, Penganalisis Ekonomi Putra Business School, Profesor Madya Ahmed Razman Abdul Latiff menjangkakan ringgit diniagakan dalam julat 4.4800-4.4900 berbanding dolar AS minggu depan.

Pada minggu yang baru berakhir, ringgit diniagakan kebanyakannya rendah berbanding dolar AS selepas mata wang negara maju itu mencecah paras tertinggi dalam tempoh 20 tahun berbanding mata wang utama lain di tengah-tengah penurunan harga minyak susulan kebimbangan mengenai ekonomi China.

Selain itu, pada Jumaat, ringgit susut berbanding dolar AS pada 4.4855/4870 berbanding 4.4655/4675 pada minggu sebelumnya.

Ringgit bagaimanapun diniagakan kebanyakannya tinggi berbanding kelompok mata wang utama lain.

Unit tempatan itu naik berbanding yen kepada 3.1950/1963 daripada 3.2619/2636, mengukuh berbanding pound Britain kepada 5.1888/1906 daripada 5.2831/2855, turun berbanding dolar Singapura pada 3.1996/200 daripada 3.2140/2159, minggu lepas.

Namun ringgit susut berbanding euro kepada 4.4873/4888 daripada 4.4668/4688 pada minggu sebelumnya.


Rafizi minta tanya Fahmi berhubung isu OPR

Isu laporan berhubung kenaikan Kadar Dasar Semalaman (OPR) yang sebelum ini didakwa fitnah perlu ditanya kepada Menteri Komunikasi dan Digital, Fahmi Fadzil.

Menteri Ekonomi, Rafizi Ramli memberi jawapan tersebut selepas ditanya wartawan berhubung kenyataan Fahmi sebelum ini menyelar laporan penganalisis mengenai ramalan kenaikan OPR oleh sebuah media, namun baru-baru ini Bank Negara (BNM) mengumumkan kenaikan kadar tersebut.

“Saya tak tahu, itu mungkin kena tanya dia (Fahmi). Selalunya media juga yang bertanyakan soalan. Maksudnya kita kena berlaku adil kepada semua termasuk menteri. Kadang kala apabila ditanya, apa yang kita (menteri) tahu masa itu, itulah (yang dijawab). Keputusan tetap dibuat oleh BNM.

“Yang membabitkan Fahmi (sebelum ini), itu bergantung kepada tafsiran masing-masing. Berita ditulis itu, bagi pandangan sesetengah orang, seolah-olah mengesahkan ada kenaikan OPR, sedangkan pada ketika itu masih belum ada keputusan,” katanya dipetik BH.

Rafizi terdahulu menghadiri Majlis Sambutan Rumah Terbuka Aidilfitri Parlimen Pandan 2023 di Dewan Perbandaran Ampang Jaya, Pandan Indah hari ini.

Rafizi berkata demikian ketika menjawab soalan media mengenai kenyataan Fahmi yang menyifatkan satu laporan dikeluarkan Berita Harian (BH) mengenai jangkaan kenaikan OPR seawal Julai depan sebagai satu fitnah.

Namun, selepas BNM mengumumkan kenaikan sebanyak tiga peratus pada Rabu lalu, ramai membidas kenyataan Ahli Parlimen Lembah Pantai itu.

Rafizi berkata, beliau melihat kenyataan Fahmi itu sekadar satu teguran supaya tidak timbul fitnah berikutan isu berkenaan.

“Saya rasa daripada perspektif itu, dia menegur. Itu hak dia. Saya sendiri tidak begitu memberikan komen mengenai OPR. Saya tumpu kepada inflasi kerana itu yang ada dalam sasaran kita, untuk menurunkan kadar inflasi.

“Kita juga tumpu soal defisit, dalam usaha mengurangkan hutang negara. Inilah bentuk kerjasama kerajaan dengan BNM,” katanya.


Zahid pertahan langkah UMNO mohon pengampunan Najib

Hasrat UMNO mempersembah permohonan kepada Yang di-Pertuan Agong untuk memberi pertimbangan pengampunan kepada bekas Presiden parti itu Datuk Seri Najib Tun Razak adalah mengikut prosedur perundangan sedia ada dan tiada desakan politik.

Pada 23 Ogos 2022, Mahkamah Persekutuan Malaysia mengekalkan sabitan dan hukuman 12 tahun penjara serta denda RM210 juta ke atas Najib atas kesalahan pecah amanah, menyalahgunakan kedudukan dan pengubahan wang haram membabitkan RM42 juta dana milik SRC International Sdn Bhd.

Presiden UMNO Datuk Seri Dr Ahmad Zahid Hamidi berkata pihaknya telah mengikuti semua prosedur perundangan sedia ada sebelum membuat rayuan kepada Lembaga Pengampunan untuk memberi pertimbangan itu.

“Kami sebagai sebuah parti politik tentunya mengikut semua prosedur perundangan sedia ada dan apabila prosedur diikuti, ia terserah kepada Lembaga Pengampunan,” katanya menurut laporan Bernama.

Mengulas lanjut, Ahmad Zahid yang juga Pengerusi Barisan Nasional berkata pihaknya sudah berikhtiar untuk memperoleh tarikh bagi menghadap Yang di-Pertuan Agong.

Semalam, Perdana Menteri Datuk Seri Anwar Ibrahim berkata isu tidak seharusnya berbangkit kerana sesiapa sahaja dibenar mengemukakan permohonan bagi memperoleh pengampunan dan semua pihak perlu mematuhi peraturan serta syarat yang ditetapkan.


PRU-15: MIC diberi semula kerusi ditandingi pada PRU-14

Semua kerusi yang pernah ditandingi MIC pada Pilihan Raya Umum Ke-14 (PRU-14) akan kekal menjadi milik parti itu untuk ditandingi pada PRU-15, kata Pengerusi Barisan Nasional (BN) Datuk Seri Dr Ahmad Zahid Hamidi.

Ahmad Zahid yang juga Presiden UMNO berkata MIC juga boleh bertanding di kerusi lain, namun perlu berunding terlebih dahulu dengan Timbalan Pengerusi BN Datuk Seri Mohamad Hasan.

“Tan Sri Vicky (Presiden MIC Tan Sri SA Vigneswaran) saya janji, berapa kerusi yang ada dan pernah ditandingi oleh MIC di dalam PRU-14 dan pilihan raya lalu, itu memang MIC punya.

“Tan Sri Vicky, kalau mahu lebih pun boleh, itu kena rujuk dengan Tok Mat (Mohamad Hasan), saya ulang nak dapat lebih pun boleh tetapi runding dengan Tok Mat.

“Tetapi saya yakin Tok Mat, saya dan Perdana Menteri (Datuk Seri Ismail Sabri Yaakob) akan memberi pertimbangan sehabis baik kepada sokongan MIC kerana kita yakin kebersamaan yang ada dalam parti-parti komponen BN telah diterjemahkan sebaiknya,” katanya.

Beliau berkata demikian ketika berucap merasmikan Majlis Pelancaran Briged MIC Kebangsaan dan Pameran Pencegahan Jenayah di sini hari ini.

Sebelum ini, MIC bercadang untuk bertanding di 12 kerusi Parlimen pada PRU15 dan perkara itu telah diserahkan kepada kepimpinan tertinggi BN untuk dipertimbangkan.

Pada PRU-14, MIC bertanding di sembilan kerusi Parlimen iaitu Sungai Siput dan Tapah di Perak; Sungai Buloh, Hulu Selangor, Kapar dan Kota Raja (Selangor); Port Dickson (Negeri Sembilan); Segamat (Johor) dan Cameron Highlands (Pahang).


UMNO, BN bukan lagi parti dominan

UMNO dan Barisan Nasional (BN) sekarang ini bukan lagi sebuah parti dominan, sebaliknya memerlukan kerjasama ‘kawan’ dalam politik supaya menguntungkan mereka.

Disebabkan itulah, UMNO amat berharap PAS kekal dengan pendiriannya untuk terus bersama Muafakat Nasional (MN) dalam menghadapi Pilihan Raya Umum Ke-15 (PRU15) akan datang.

Bagaimanapun, PAS pula dilihat tetap mahukan Parti Pribumi Bersatu Malaysia (Bersatu) turut terbabit dalam kerjasama politik itu demi kepentingan ummah dan negara, sedangkan usul 124 daripada 190 bahagian UMNO ialah menamatkan kerjasama dengan Bersatu.

Pensyarah Kolej Undang-Undang, Kerajaan dan Pengajian Antarabangsa Universiti Utara Malaysia, Profesor Madya Dr Ahmad Marthada Mohamed berkata, hubungan UMNO-PAS yang terjalin menerusi MN ketika ini memberi impak positif seperti diterjemahkan dalam beberapa siri Pilihan Raya Kecil (PRK) selepas PRU14 pada 2018.

Memetik laporan Bernama, Ahmad Marthada juga berpendapat gesaan kepemimpinan UMNO untuk menamatkan kerjasama dengan Bersatu tidak mencerminkan suara keseluruhan akar umbi parti yang menginjak usia 75 tahun itu.

Katanya, ketika ini terdapat beberapa bahagian yang tidak menjelaskan pendirian mereka terhadap keputusan itu.

Sebelum ini, dilaporkan sebanyak 124 daripada 190 bahagian UMNO telah mengemukakan usul untuk menamatkan kerjasama dengan Bersatu dan ia dijangka dimuktamadkan pada Perhimpunan Agung UMNO (PAU), di Pusat Dagangan Dunia Putra (PWTC) di ibu negara, esok.

“Jika Perhimpunan Agung UMNO meluluskan untuk memutuskan kerjasama itu, UMNO perlu bersedia dengan sebarang implikasi dari pelbagai aspek, khususnya sokongan rakyat dan ahli parti yang mahukan keputusan sebaliknya,” katanya.

Bernama turut memetik penganalisis politik dari universiti sama, Mohd Shukri Shuib yang berkata, BN perlu diperkukuh terutama dalam aspek kepemimpinan sekiranya tidak mahu mengharapkan bantuan parti politik lain untuk mengemudi negara.

“Jika BN kukuh dan ada tokoh yang boleh diterima rakyat, maka institusi BN akan kembali mendapat sokongan,” katanya.


China, AS kerah kapal pengangkut: Laut China Selatan panas kembali

China dan Amerika Syarikat (AS) dilaporkan menghantar kapal pengangkut masing-masing ke kawasan perairan yang menjadi perbalahan di Laut China Selatan, sekali gus dilihat sebagai perlumbaan menunjukkan strategi mereka.

Tatkala, wilayah yang menjadi tuntutan beberapa negara termasuk Malaysia menjadi semakin panas sejak kebelakangan ini, keberadaan kapal pengangkut kedua-dua negara itu mencetuskan ketegangan baharu di kawasan berkenaan.

Semalam, Tentera Laut Amerika diketuai kapal pengangkut USS Theodore Roosevelt memasuki Laut China Selatan dari Selat Melaka, dakwa kumpulan pemantau situasi Laut China Selatan yang berpangkalan di Beijing.

Kumpulan itu mendakwa kapal pemusnah peluru berpandu USS Mustin jika sedang beroperasi di Laut China Timur dan semakin menghampiri Sungai Yangtze.

Sementara itu, kapal pengangkut China, Liaoning, pula belayar melepasi Selat Miyako di barat daya Jepun, kelmarin, sehari selepas Kementerian Pertahanan China menggesa Tokyo menghentikan tindakan provokatif di Kepulauan Diaoyu di Laut China Timur.

AS sebelum ini mengadakan latihan ketenteraa bersama sekutunya di wilayah itu minggu lalu, termasuk dengan Jepun di Laut China Timur, Australia (di timur Pasifik) dan India (di Lautan Hindi).

Penganalisis berpendapat kehadiran serentak kapal tentera laut di Indo-Pasifik boleh mencetuskan konflik ketenteraan, susulan tindakan Beijing menuntut secara tegas wilayah yang menjadi pertikaian, sementara Washington pula merancang strategi untuk tindak balas terhadap China.

Keadaan itu berlaku di tengah-tengah pertikaian yang semakin meruncing antara Manila dan Beijing susulan kehadiran puluhan kapal China di Terumbu Whitsun di Laut China Selatan.

Beijing mendakwa kapal yang berlabuh di terumbu itu adalah nelayan yang berteduh daripada angin kencang, manakala Manila pula menuduh gerombolan kapal itu dinaiki pasukan separa tentera China.

Semalam, Filipina sekali lagi mengarahkan semua kapal itu meninggalkan Terumbu Whitsun, yang didakwa berada di dalam kawasan Laut Filipina Barat.

Tokyo berulang kali menyuarakan kebimbangan mengenai undang-undang baharu pengawal pantai China yang membenarkan tenteranya menggunakan senjata terhadap kapal asing yang dilihat memasuki perairan China secara haram, serta peningkatan jumlah pengawal pantai China di perairan dekat pulau-pulau yang dipertikaikan.

Ketegangan juga berlaku di Taiwan, di mana sejak beberapa bulan lalu apabila pesawat China terbang berhampiran zon pengawasan tentera Taiwan, kelmarin dan semalam. – Agensi


Dua anggota polis maut ketika kejar pelumba haram

Dua anggota polis maut selepas motosikal dinaiki bertembung sesama sendiri ketika mengejar suspek lumba haram dalam Operasi Samseng Jalanan di Kilometer 24.4 Lebuhraya Sistem Lingkaran Kajang (SILK) arah Kajang menghala ke Putrajaya, awal pagi tadi.

Dalam kejadian kira-kira jam 1.30 pagi, kedua-dua mangsa yang bertugas di Ibu Pejabat Polis Daerah (IPD) Kajang, masing-masing berpangkat sarjan dan konstabel berusia 36 tahun dan 26 tahun, dilaporkan meninggal dunia di tempat kejadian.

Mangsa yang berpangkat sarjan bertugas di Bahagian Siasatan dan Penguatkuasaan Trafik (BSPT), manakala rakannya yang berpangkat Konstabel bertugas di Cawangan Jenayah (D4).

Ketua Polis Daerah Kajang Asisten Komisioner Mohd Zaid Hassan berkata ketika kejadian, kedua-dua bersama-sama melakukan tugas dalam Operasi Samseng Jalanan BSPT IPD Kajang di laluan yang sering digunakan samseng jalanan untuk berlumba.

“Kedua-dua mangsa, masing-masing menunggang motosikal jenis Yamaha 115Z dan Yamaha RXZ mengejar suspek lumba haram dalam operasi itu.

“Ketika sedang mengejar, mangsa yang menunggang Yamaha 115Z dari arah Kajang bertembung dengan motosikal rakannya,” katanya dalam kenyataan, hari ini.

Mohd Zaid berkata, akibat pelanggaran itu, kedua-duanya cedera parah pada muka serta kepala dan disahkan meninggal dunia di tempat kejadian.

“Jenazah mereka dibawa ke Hospital Serdang untuk urusan bedah siasat dan siasatan lanjut sedang dibuat bagi mengenal pasti punca kemalangan.

“Siasatan dijalankan mengikut Seksyen 41(1) Akta Pengangkutan Jalan 1987,” katanya.


Sembilan negeri catat peningkatan kes, jangkitan di Sabah melonjak

Jangkitan harian di Sabah terus melonjak apabila dalam tempoh 24 jam sehingga 12 tengah hari tadi sebanyak 4,374 kes baharu dilaporkan, berbanding 4,035 kes semalam.

Jumlah terbaharu itu menjadikan Sabah kini merekodkan kumulatif positif sebanyak 282,669 kes dengan sehingga semalam seramai 245,136 pesakit telah sembuh, 2,856 kes kematian dan 30,303 kes masih aktif.

Daripada jumlah kes aktif itu seramai 27,582 pesakit menjalani kuarantin di rumah; 1,443 ditempatkan di PKRC; 1,243 dimasukkan ke hospital dan 35 dirawat di unit rawatan rapi (ICU) dengan 20 daripadanya memerlukan alat bantuan pernafasan.

Sehingga semalam seramai 2,400,047 atau 62.6 peratus populasi di Sabah telah lengkap divaksinasi manakala 2,467,636 atau 64.4 peratus lagi menerima sekurang-kurangnya satu dos vaksin Covid-19.

Seramai 563,040 atau 20.7 peratus daripada individu dewasa di negeri itu, telah menerima dos penggalak.

Sementara itu, lapan negeri lain turut mencatat peningkatan kes hari ini dengan Pulau Pinang merekodkan 1,681 kes berbanding 1,656 semalam, diikuti Kelantan (1,598 kes baharu, 1,330 semalam); dan Kuala Lumpur (1,215 kes baharu, 1,010 semalam).

Perak pula merekodkan 558 kes baharu berbanding 461 semalam; Terengganu (453 kes baharu, 376 semalam); Labuan (311 kes baharu, 189 semalam); Sarawak (284 kes baharu, 206 semalam); dan Perlis (194 kes baharu, 129 semalam).

Sementara itu, sehingga hari ini, negara merekodkan 3,080,683 kumulatif kes positif dengan 2,868,538 pesakit telah sembuh, dan 32,149 kematian, serta 168,447 kes aktif.

Daripada jumlah kes aktif itu seramai 155,866 pesakit menjalani kuarantin di rumah; 5,963 ditempatkan di PKRC; 6,419 dimasukkan ke hospital; dan 199 pesakit dirawat di ICU, dengan 115 daripadanya memerlukan alat bantuan pernafasan.


Kanak-kanak dua tahun cetus 134 jangkitan di Sabah

Seorang kanak-kanak lelaki berusia dua tahun menjadi kes indeks bagi satu kluster baharu iaitu Kluster Lungkidau di Ranau, Sabah sehingga virus Covid-19 turut menjangkiti 134 individu lain, semalam.

Menteri Kerajaan Tempatan dan Perumahan Negeri, Datuk Masidi Manjun berkata kes itu dikesan hasil daripada saringan pra kemasukan wad pada 7 September lalu sebelum bapa kepada kes indeks juga didapati positif Covid-19 hasil saringan pengiring kemasukan wad pada hari sama.

“Siasatan awal mendapati bapa kepada kes indeks mempunyai rekod menghadiri mesyuarat dan gotong-royong membersihkan lot tanah penanaman sawit di Mukim Paginatan.

“Selain itu, dia juga terlibat dalam beberapa aktiviti melibatkan perkumpulan orang, gotong-royong pembaikan jambatan di Kampung Lungkidau dan merintis jalan laluan utama kereta untuk masuk ke kawasan perkuburan,” katanya dalam satu kenyataan malam ini.

Masidi yang juga jurucakap Covid-19 negeri berkata saringan kontak rapat dijalankan mulai 7 hingga 20 September membabitkan 177 individu.

Sementara itu, Masidi berkata lebih 1.94 juta atau 70.6 peratus penduduk dewasa, dan 124,393 atau 29.2 peratus remaja Sabah telah menerima suntikan pertama vaksin Covid-19.

Beliau juga berkata 1,291 kes positif Covid-19 direkodkan hari ini menjadikan jumlah kumulatif 188,123 kes, dan 1,837 pesakit sembuh menjadikan jumlah kumulatif 164,380 orang, manakala 3,888 pesakit sedang mendapatkan rawatan.


Tiada tunai dikeluarkan dari akaun Najib: Saksi beritahu mahkamah

Wang tidak dikeluarkan dalam bentuk tunai daripada akaun peribadi Datuk Seri Najib Razak di bank AmIslamic – di mana berbilion-bilion ringgit telah mengalir masuk dan keluar pada masa lalu, beritahu seorang pegawai bank kepada Mahkamah Tinggi Kuala Lumpur hari ini (5 Oktober 2022).

Pengurus cawangan AmBank di Jalan Raja Chulan, R Uma Devi mengesahkan perkara itu ketika memberi keterangan sebagai saksi pendakwaan ke-37 dalam perbicaraan Najib berhubung penyelewengan RM2.28 bilion dana 1Malaysia Development Berhad (1MDB).

Ditanya oleh peguam bela utama Najib, Tan Sri Muhammad Shafee Abdullah, Uma Devi mengesahkan bahawa cek berjuta-juta ringgit yang dikeluarkan daripada akaun bank AmIslamic Najib dengan nombor akaun berakhir 9694 – yang dikemukakan di mahkamah sebagai bukti – dibuat kepada orang lain termasuk organisasi politik.

Beliau mengesahkan cek ini tidak dikeluarkan kepada Najib sendiri, menurut MalayMail.

Shafee: Anda telah mengesahkan anda tidak tahu untuk apa perbelanjaan ini, tetapi anda bersetuju cek ini sebenarnya boleh dibuat untuk diri sendiri jika anda mahu?

Uma Devi: Boleh.

Shafee: Tetapi anda mendapati tiada seorang pun daripada mereka memihak kepada Datuk Seri Najib?

Uma Devi: Setakat ini, saya tidak nampak apa-apa, yang ditunjukkan kepada saya.

Ditanya oleh Shafee sama ada semua cek yang dimaksudkan daripada akaun Najib seolah-olah untuk tujuan perbelanjaan tertentu, termasuk untuk entiti politik, Uma Devi bersetuju.

Uma Devi juga mengesahkan bahawa penyata akaun bank untuk akaun 9694 Najib tidak merekodkan sebarang pengeluaran tunai.

Shafee mencadangkan: “Jadi jika seseorang seperti Datuk Seri Najib mahu berbelanja untuk dirinya sendiri, mempunyai wang tunai di tangannya akan menjadi lebih mudah.”

Shafee juga terus mencadangkan ini adalah benar bagi “orang biasa Malaysia” di mana ia akan menjadi lebih mudah untuk mempunyai wang tunai di tangan.

Uma Devi hanya menjawab bahawa ini “bergantung pada orang”, tetapi kemudiannya bersetuju bahawa ini boleh dilakukan.

Shafee: Tetapi tidak pernah ada pengeluaran tunai daripada penyata itu.

Uma Devi: Ya, tiada pengeluaran tunai.

Uma Devi melengkapkan keterangannya di mahkamah hari ini, setelah sebelum ini memberi keterangan mengenai sejumlah besar wang telah masuk dan keluar dari akaun bank Najib berakhir 9694.

Berdasarkan dokumen bank, Uma Devi sebelum ini mengesahkan akaun 9694 Najib telah menerima lebih RM60.6 juta melalui dua transaksi pada 2011, lebih RM90 juta melalui dua transaksi pada 2012, lebih RM2.08 bilion dalam hanya sembilan transaksi dalam tempoh 20 hari dalam 2013.

Jika transaksi wang yang disahkan ini masuk ke dalam akaun Najib dari tahun 2011 hingga 2013 dijumlahkan, ia akan mencecah RM2,233,006,692.71 atau lebih RM2.2 bilion.

Uma Devi sebelum ini turut mengesahkan akaun 9694 Najib telah mengeluarkan wang berjumlah RM15,720,036.80 atau lebih RM15.7 juta melalui 72 keping cek dari Mac hingga Disember 2011, dan RM47,711,026 atau lebih RM47 juta melalui 79 cek dari Januari hingga Mei 2012.

Uma Devi juga telah mengesahkan RM2,525,025,713.87 atau RM2.5 bilion telah dipindahkan daripada akaun 9694 Najib pada 23 April hingga 30 Ogos 2013, iaitu melalui pemindahan bernilai RM2.5 bilion dalam lima transaksi, lebih RM162 juta dipindahkan ke akaun Najib yang lain. Akaun AmIslamic berakhir 1880, dan baki RM22.649 juta diberikan melalui lima cek.

Pihak pendakwaan sebelum ini berkata bahawa RM2.28 bilion dana 1MDB telah diselewengkan dan dihantar ke akaun Najib, tetapi peguam Najib cuba mendakwa bahawa dana ini adalah daripada derma yang dikatakan daripada kerabat diraja Arab Saudi.

Perbicaraan 1MDB Najib di hadapan hakim Mahkamah Tinggi Datuk Collin Lawrence Sequerah disambung petang esok, dengan peguam Najib dijangka meneruskan pemeriksaan balas saksi pendakwaan ke-39 dan bekas pengarah urusan kumpulan AmBank Cheah Tek Kuang.


Universiti Madinah tawar biasiswa tanpa had kepada pelajar kita

Universiti Islam Madinah menawarkan jumlah biasiswa tanpa had kepada pelajar Malaysia untuk melanjutkan pelajaran dalam bidang pengajian Islam, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Memetik laporan Bernama Zulkifli berkata, universiti itu turut menawarkan biasiswa kepada pelajar Malaysia di dalam pelbagai bidang termasuk perubatan dan kejuruteraan.

Beliau berkata tawaran itu adalah hasil dari pertemuannya dengan presiden universiti itu, Putera Mamdouh bin Saud bin Thunayan Al Saud bersempena lawatan kerjanya ke Arab Saudi.

“Kami ditawarkan untuk hantar pelajar bukan semata-mata dalam bidang agama dan syariah, tetapi dalam bidang kejuruteraan sains dan lain-lain.

“Insya-Allah saya ambil maklum perkara ini dan akan berbincang dengan pihak berkepentingan untuk hantar pelajar terbaik kita mendalami pelbagai ilmu di Kota Suci Munawwarah,” katanya kepada media Malaysia selepas mengadakan kunjungan di universiti itu di sini Selasa.

Antara kelebihan biasiswa itu ialah setiap pelajar akan diberikan kemudahan seperti elaun bulanan, perumahan, insurans perubatan dan tiket penerbangan.

Mengulas lanjut, Zulkifli berkata tawaran itu mencerminkan hubungan erat di antara Malaysia dengan Arab Saudi dalam pelbagai peringkat termasuk pendidikan.

Beliau yang merupakan alumni universiti itu berkata selain itu, Univerisiti Islam Madinah juga berhasrat untuk mengadakan program pertukaran pelajar bersama universiti tempatan di Malaysia.

“Universiti ini telah melalui banyak fasa perubahan sehingga mampu meletakkannya di dalam kelompok terbaik dunia. Ketika ini, universiti ini bukan sahaja menawarkan buku-buku yang terkini, malah sistem pendidikan yang maju mengikut peredaran teknologi terkini,” katanya.

Pada masa ini terdapat lebih 200 pelajar Malaysia yang menuntut di institusi pendidikan tinggi itu.


Facebook Najib sunyi, tiada lagi sindiran tajam menjelang bicara SRC esok

Tidak seperti kebiasaan, akaun Facebook rasmi Datuk Seri Najib Razak sepanjang hari ini sunyi tanpa sebarang kemaskini status dan sindiran tajam dimuat naik oleh bekas Perdana Menteri itu.

Hantaran terakhir dalam akaun Facebooknya adalah video mengangkat sumpah di Masjid Kampung Baru semalam, bagaimanapun setakat hari ini masih tiada hantaran terbaharu dikemaskini oleh beliau yang akan berdepan prosiding di Mahkamah Persekutuan esok.

Esok merupakan hari penting bagi Najib kerana perbicaraan akhir kes penyelewengan SRC International Sdn Bhd akan bersambung dan Mahkamah Persekutuan sudah meminta peguam mewakilinya untuk membuat hujahan.

Hari ini UMNO mengambil strategi terbaharu dengan cuba memujuk Perdana Menteri Datuk Seri Ismail Sabri Yaakob untuk mencampuri urusan kes mahkamah dihadapi Najib.

Mesyuarat Ketua-Ketua Bahagian UMNO pagi tadi membincangkan langkah untuk menyelamatkan Najib daripada dikenakan hukuman jika disabitkan kekal bersalah oleh Mahkamah Persekutuan.

Dalam pada itu, semua mata akan tertumpu kepada Mahkamah Persekutuan esok (Selasa, 23 Ogos 2022) kerana ia masih belum dapat dipastikan sama ada peguam utama Najib, Hisyam Teh Poh Teik akan berpegang teguh kepada pendiriannya untuk tidak membuat sebarang penghujahan dalam rayuan terakhir berhubung sabitan hukuman kes SRC International.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


Batal pelepasan cukai SSPN bukti PH-BN antirakyat dan anak muda

Tindakan kerajaan Pakatan Harapan-Barisan Nasional (PH-BN) memansuhkan pelepasan cukai individu RM8,000 bagi pencarum Skim Simpanan Pendidikan Nasional (SSPN) menggagalkan usaha untuk menggalakkan tabungan pendidikan.

Ahli Parlimen Perikatan Nasional (PN) Tasik Gelugor, Datuk Wan Saiful Wan Jan berkata langkah itu juga meningkatkan kebergantungan rakyat kepada hutang untuk membiayai pendidikan anak-anak mereka.

Beliau yang juga Ahli Majlis Pimpinan Tertinggi Bersatu berkata, kesan buruk langkah memansuhkan pelepasan cukai penyimpan SSPN itu akan mendorong anak muda terus dibelenggu hutang, termasuk Perbadanan Tabung Pendidikan Tinggi Nasional (PTPTN).

“Kenapa anak muda dilayan sebegini? Pemansuhan pelepasan cukai ini menyerlahkan sikap anti-rakyat PH-UMNO dan membuktikan mereka ada dendam terhadap anak muda yang rata-rata memilih PN.

“Akibat tindakan PH-UMNO ini, anak muda akan terus bergantung kepada hutang PTPTN,” katanya dalam satu kenyataan, hari ini (28 Mac 2023).

Katanya, pelepasan cukai sehingga RM8,000 bagi simpanan SSPN adalah insentif yang diusahakan ketika beliau menjadi Pengerusi PTPTN untuk menggalakkan rakyat menabung.

“Saya mahu penyelesaian jangka panjang agar anak bangsa kita tidak terbeban dengan hutang selepas graduasi. Penabungan awal adalah jawapan jangka panjang yang sebenar, sekiranya kerajaan tidak mahu memberikan pendidikan tinggi percuma.

“Jelas sekali apabila saya dan pegawai-pegawai PTPTN berjaya mendapatkan kenaikan pelepasan cukai menjadi RM8,000 bermula 2019.

“Ia menjadi salah satu faktor penyumbang kepada peningkatan signifikan deposit SSPN. Tetapi langkah yang mesra rakyat inilah yang mahu dihapuskan oleh PH-UMNO,” katanya.

Terdahulu, Timbalan Menteri Kewangan daripada DAP, Steven Sim mengumumkan bahawa bermula tahun ini, pembayar cukai yang mencarum dalam SSPN.

Memetik laporan Nanyang Siang Pau, Steven juga mengesahkan, kerajaan memutuskan untuk tidak lagi melanjutkan insentif pelepasan cukai ke atas simpanan SSPN atas pelbagai sebab.

Semalam, Ketua Pegawai Eksekutif Lembaga Hasil Dalam Negeri (LHDN), Datuk Dr Mohd Nizom Sairi berkata kerajaan sebelum ini memberi potongan cukai kepada pencarum SSPN sebagai galakan, terutama kepada ibu bapa untuk mencarum bagi pendidikan anak mereka dengan kemudahan ini disambung beberapa kali hingga 2022.

“Namun, ia dihentikan tahun ini. Kalau simpan (SSPN) tahun ini, tiada potongan cukai atau ‘relief’ pada tahun hadapan. Keputusan ini dibuat kerajaan atas dasar dan keadaan bersesuaian,” kata.


Jenazah Adibah Noor dikebumikan

Jenazah Allahyarham Adibah Noor, 52, selamat dikebumikan di Tanah Perkuburan Islam Keramat Permai, Taman Keramat di ibu negara, pada jam 11.30 pagi tadi.

Selain bapa Allahyarham Adibah, Mohd Omar Zainal Abidin, 89, ahli keluarga dan sanak-saudara, pengebumian itu turut dihadiri Ahli Parlimen Lembah Pantai Fahmi Fadzil.

Turut memberi penghormatan terakhir adalah rakan artis antaranya Datuk M Nasir, Datuk Afdlin Shauki, Anuar Zain, Ziana Zain, Linda Onn, Remy Ishak, Sharifah Amani, Saiful Apek, Nadiya Nissa, Nikki Palikat, Suki dan ramai lagi.

Terdahulu, jenazah Allahyarham dimandi dan disembahyangkan di Masjid Al-Ansar, Taman Keramat.

Bapa arwah turut dilihat memasuki bilik pengurusan jenazah untuk menatap wajah anaknya buat kali terakhir.

Allahyarham Adibah atau nama sebenar, Adibah Noor Mohd Omar menghembuskan nafas terakhir di Hospital Gleneagles, Jalan Ampang, dipercayai akibat penyakit kanser ovari tahap empat, pada jam 7.30 malam.

Difahamkan Allahyarham sudah lama menderita penyakit kanser namun merahsiakannya daripada pengetahuan ramai pihak.


Selamatkan bangsa daripada sikap liberalisme, sosialisme bukan rasis

Usaha mempertahan dan menyelamatkan bangsa Melayu daripada disesat serta dihanyutkan terus oleh fahaman liberal serta sosialis, wajib dilakukan oleh umat Islam tanpa mengira ideologi politik.

Timbalan Pengerusi Perikatan Nasional Tan Sri Abdul Hadi Awang menegaskan usaha mempertahan dan menyelamatkan itu bagaimanapun, berbeza dengan sikap asabiyyah atau rasis yang bertentangan dengan Islam.

Memetik hadis Rasulullah diriwayatkan Abu Dawud (no 5121), Presiden PAS itu mengingatkan perbezaan antara mempertahankan bangsa yang disesatkan dan menyelamatkan mereka, dengan mempertahan bangsa atas prinsip asabiyyah.

Ahli Parlimen Marang itu berkata sekarang ini telah lahir fahaman liberal atau sosialis yang menghapuskan kewujudan bangsa secara mutlak.

“Fahaman ini hendak dibawa ke dalam masyarakat Islam, sehingga memisahkan peranan Islam daripada menyelamatkan bangsanya sendiri dan diheret oleh musuh Islam yang menyesatkan dengan menindas bangsanya sendiri kerana Islam yang dianuti.

“Sehinggakan, ada kalangan mereka yang berwala’ kepada musuh Islam yang mahu merosakkan bangsanya dengan ideologi dan kefahaman yang sesat.

“Hal ini sekali gus menunjukkan bahawa menentang kaum bukan Islam yang menunjukkan permusuhan terhadap Islam, sama ada terhadap syariatnya atau penganutnya atau kedaulatannya bukanlah sebahagian daripada ‘asabiyyah atau rasis.

“Bahkan, perkara itu merupakan kewajipan besar dengan perintah Allah SWT dan Sunnah Rasulullah SAW. Mereka yang menentang pendekatan Islam ialah musuh Islam dan umatnya,” katanya dalam kenyataan hari ini (1 Januari 2023), tanpa merujuk kepada mana-mana pihak berfahaman liberal dan bangsa yang perlu diselamatkan.

Semalam, Abdul Hadi mengibaratkan UMNO sebagai itik yang pandai berenang dan dihalau oleh tuannya perlu diselamatkan.

Sebab itu, katanya PAS sejak awal lagi mengajak UMNO untuk bergabung dalam Muafakat Nasional (MN) yang sahih bersama parti-parti Melayu Islam dan Bumiputera yang terbesar, UMNO, PAS dan Bersatu, kemudian disertakan bersama dalam Perikatan Nasional yang bergabung dengan semua pihak yang tidak ekstrem.

Bagaimanapun, kepimpinan UMNO ‘yang terpacak itu’ menolak dengan rakus kerana ramalan nujumnya yang salah bahawa UMNO boleh menang besar, sehingga sekurang-kurangnya mereka mampu memperoleh majoriti kecil tanpa kerjasama dengan parti lain.

Mengulas lanjut, Abdul Hadi berkata kini ramai juga kalangan mereka terpengaruh dengan teori asing yang bukan daripada ajaran Islam, sehingga mereka terperangkap dalam kefahaman yang salah dan sesat, walaupun dalam satu aspek tertentu sahaja.

“Antaranya, aspek kewujudan bangsa dan kaum yang hendak dihapuskan, tanpa menyedari telah mencabar kekuasaan Allah Pencipta alam, termasuklah manusia yang ditetapkan peranannya untuk beribadat, berkhilafah dan memikul amanah bagi melaksanakan syariat Allah SWT.

“Hal ini sekali gus mewajibkan hubungan yang berkonsepkan ta‘awun (bertolong-menolong) antara satu sama lain secara tabii dan hubungan yang berkonsepkan ta‘aruf (berkenalan dan berhubungan) dalam kalangan pelbagai bangsa itu dalam perkara kebajikan serta mentaati Allah SWT.

“Diharamkan ‘asabiyyah kaum dan bangsa (fanatik perkauman), apabila perjuangan bangsa atau kaum dijadikan aqidah yang mengatasi Islam. Sehingga menyebabkan mereka itu berlaku zalim atau membela kaumnya yang zalim,” katanya.


Skandal LCS: Penerusan projek kapal tempur diputuskan Kabinet

Kementerian Pertahanan (Mindef) sedang di peringkat akhir memuktamadkan cadangan penerusan projek pembinaan kapal tempur pesisir (LCS), kata Timbalan Menteri Pertahanan Adly Zahari.

Katanya cadangan itu akan dibentangkan kepada Kabinet untuk diputuskan tidak lama lagi.

“Kami di peringkat akhir cadangan itu dan ia akan dibentangkan kepada Kabinet dalam masa terdekat.

“Perincian berkaitan (penerusan projek) akan dikongsi sebaik sahaja ia dimuktamadkan oleh Kabinet,” katanya pada sesi penggulungan kementerian bagi Rang Undang-undang Perbekalan 2023 di Dewan Rakyat, hari ini (27 Mac 2023).

Menurutnya setakat ini, pendirian kementerian adalah memastikan projek LCS diteruskan, terutama selepas status pencapaian kemajuannya 94.7 peratus, berbanding 82 peratus yang diluluskan Naval Group.

Isu kapal LCS mendapat perhatian susulan pendedahan Jawatankuasa Kira-Kira Wang Negara (PAC) yang mendedahkan tiada satu kapal pun yang berjaya disiapkan walaupun kerajaan telah membelanjakan RM6 bilion bagi projek tersebut, yang dikurniakan kepada BNS melalui tender terbuka.

Ketika awal pendedahan laporan PAC, Timbalan Presiden PKR, Rafizi Ramli yang sekarang ini Menteri Ekonomi secara terbuka mengaitkan beberapa nama individu dalam skandal penyelewengan terbesar selepas 1Malaysia Development Berhad (1MDB).

Antara nama dikaitkannya ialah Presiden UMNO, Datuk Seri Ahmad Zahid Hamidi (kini Timbalan Perdana Menteri); bekas Perdana Menteri, Datuk Seri Najib Razak (kini di dalam penjara); dan Datuk Seri Hishammuddin Hussein (Ahli Parlimen Sembrong).

Ketiga-tiga individu merupakan pemimpin kanan dalam UMNO dan pernah memegang portfolio Kementerian Pertahanan.

Rafizi mendakwa ratusan juta wang dalam projek tersebut hilang dan lesap akibat penyelewengan yang berlaku.

Malah, Rafizi juga memberi amaran kepada Najib supaya tidak berpura-pura tidak tahu berhubung skandal LCS kerana waktu itu beliau merupakan Perdana Menteri ketika kerajaan menandatangani perjanjian bagi projek LCS bersama Boustead Naval Shipyard Sdn Bhd (BNS) pada 2011 serta merupakan satu-satunya pihak yang berkuasa mempengaruhi penukaran reka bentuk kapal tersebut daripada keperluan tentera laut.

Persoalannya kini, adakah PH dan Rafizi khususnya akan meneruskan desakan supaya pesalah dalam skandal ini ke muka pengadilan atau selepas menjadi rakan baharu kepada UMNO, isu rasuah dan penyelewengan ini akan hanya diam begitu sahaja?

Isu rasuah skandal kapal tak siap bakal senyap selepas UMNO bersama PH?


Covid-19: 20,845 pesakit sembuh, 285 meninggal dunia

Jumlah pesakit Covid-19 yang disahkan sembuh dalam tempoh 24 jam sehingga 12 tengah hari tadi meningkat kepada 20,845 kes, tetapi jumlah pesakit yang dirawat di unit rawatan rapi (ICU) kembali melepasi angka 1,000.

Ketua Pengarah Kesihatan Tan Sri Dr Noor Hisham Abdullah berkata angka pesakit yang sembuh itu menjadikan kumulatif kes kepada lebih 1.42 juta berbanding lebih 1.7 juta kes positif.

Beliau berkata dalam tempoh itu juga 285 pesakit, termasuk 45 bukan warganegara Malaysia meninggal dunia menjadikan kumulatif kepada 16,087 kes.

“Sebanyak 51 kes kematian sebelum dibawa ke hospital (BID) yang turut melibatkan 21 rakyat asing dilaporkan dalam tempoh itu,” katanya dalam kenyataan hari ini.

Menurutnya seramai 1,009 pesakit dirawat di ICU dengan 477 daripadanya memerlukan bantuan alat pernafasan.

“Pada masa sama sebanyak 267,997 kes masih aktif,” katanya.

Katanya sebanyak 26 kluster baharu dilaporkan dengan 20 daripadanya adalah daripada kluster tempat kerja yang membabitkan 770 kes positif Covid-19, diikuti lima kluster komuniti (165 kes), dan satu kluster pendidikan (17 kes).

Data 29 Ogos 2021

Dr Noor Hisham berkata daripada keseluruhan 4,673 kluster yang dikesan sejak awal tahun lalu, 3,203 kluster telah ditamatkan manakala 1,270 lagi masih aktif.

Terdahulu beliau memaklumkan 20,579 kes baharu dilaporkan yang turut membabitkan 3,469 pesakit bukan warganegara Malaysia.

“Daripada 20,579 kes harian yang dilaporkan pada hari ini, sebanyak 455 kes atau 2.2 peratus adalah daripada kategori 3, 4 dan 5, manakala sebanyak 20,124 kes (97.8 peratus) lagi adalah terdiri daripada kategori 1 dan 2.

“Ini adalah berdasarkan keadaan klinikal kes semasa baharu didiagnosa COVID-19. Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes sama ada bertambah baik ke kategori lebih rendah atau merosot ke kategori lebih tinggi,” katanya.

Beliau berkata secara keseluruhan, 15,651 kes atau 76.1 peratus daripada jumlah kes yang dilaporkan pada hari ini tiada atau tidak lengkap vaksinasi.

Mengenai kadar kebolehjangkitan Dr Noor Hisham berkata berdasarkan data terkini pada 28 Ogos 2021, nilai RT Malaysia adalah sebanyak 1.01.

Katanya, negeri yang mencatatkan nilai RT yang tertinggi adalah Sarawak iaitu sebanyak RT 1.25, diikuti oleh Perlis (nilai1.21), dan Sabah (nilai RT 1.16).

“Semua negeri mencatatkan nilai RT melebihi 1.0 kecuali Pahang, Melaka, Selangor, Wilayah Persekutuan Kuala Lumpur, Wilayah Persekutuan Putrajaya, Wilayah Persekutuan Labuan, dan Negeri Sembilan,” katanya.


Rauf calon Ketua Menteri jika UMNO menang PRN Melaka?

Nama Pengerusi Badan Perhubungan UMNO Melaka, Datuk Seri Ab Rauf Yusoh antara yang disebut-sebut bakal menjadi Ketua Menteri Melaka yang baharu jika berjaya memenangi Pilihan Raya Negeri (PRN) pada 20 November nanti.

Sumber Agenda Daily mendedahkan Rauf yang juga bekas Speaker Dewan Undangan Negeri (DUN) itu berkemungkinan akan diletak UMNO sebagai pengganti Datuk Seri Sulaiman Md Ali yang hilang majoriti dan tersingkir sebagai KM baru-baru ini.

Selain itu, Rauf yang dikenali sebagai orang kuat Presiden, Datuk Seri Ahmad Zahid Hamidi sudah pastinya akan menjadi pilihan utama untuk diletak sebagai calon KM baharu.

“Nama Rauf antara yang dikatakan akan menjadi calon Ketua Menteri baharu sekiranya UMNO memenangi PRN Melaka, selain itu semua orang di Melaka tahu hubungan istimewanya yang rapat dengan Presiden sudah pasti jawatan tersebut akan diberikan kepadanya.

“Tidak ditolak juga berkemungkinan Sulaiman akan dilantik semula sebagai KM baharu, namun kelemahan pentadbirannya sehingga kehilangan majoriti akibat tindakan empat Ahli Dewan Undangan Negeri (ADUN) mungkin mengakibatkan namanya tidak tercalon juga,” kata sumber itu.

Rauf menjadi watak utama dalam krisis politik Melaka apabila bertindak membubarkan sidang DUN sehingga memberi laluan kepada PRN terpaksa diadakan.

Dalam pada itu, Rauf juga didakwa menjadi punca utama kepada tindakan penarikan sokongan empat ADUN diketuai Datuk Seri Idris Haron (Sungai Udang) yang tidak berpuas hati kerana dikatakan mengawal Sulaiman.

Sulaiman didakwa mengikut telunjuk Rauf disamping lemah dalam menguruskan pentadbiran kerajaan negeri, menurut Idris.

Suruhanjaya Pilihan Raya (SPR) sudah mengumumkan PRN Melaka akan diadakan dengan penamaan calon akan dilakukan 8 November, manakala pengundian awal ditetapkan 16 November dan hari mengundi pada 20 November.

Kerajaan Melaka pimpinan UMNO dibawah Sulaiman selepas tindakan empat bekas ADUN yang terdiri daripada dua wakil UMNO, satu Bersatu dan satu Bebas menarik sokongan terhadapnya sehingga hilang majoriti.

Tiga bekas ADUN tersebut adalah Datuk Nor Azman Hassan(Pantai Kundor), Datuk Norhizam Hassan Baktee (Pengkalan Batu) dan Datuk Noor Effandi Ahmad (Telok Mas).


AS dakwa Russia sedang reka alasan untuk serang Ukraine

Amerika Syarikat (AS) mendakwa Russia telah menempatkan pasukan operatif yang dilatih mengendalikan bom bagi melaksanakan operasi penyamaran atau ‘false-flag operation’ untuk mencipta alasan bagi menyerang Ukraine

‘False-flag operation’ adalah operasi rahsia pihak pertama yang menyamar menjadi sumber pihak kedua yang bertanggunjawab melakukan sesuatu tindakan yang boleh menyebabkan pihak kedua dipersalahkan.

AS mengeluarkan laporan perisikan sehari setelah Penasihat Keselamatan Negara Jake Sullivan berkata Russia, yang telah mengumpulkan puluhan ribu tentera di sempadan Ukraine, ‘mereka-reka alasan untuk membolehkannya mengambil tindakan menceroboh Ukraine’.

Setiausaha Akhbar White House Jen Psaki berkata perisikan AS percaya Russia akan memulakan operasi ‘flase-flag’ ‘beberapa minggu’ sebelum pencerobohan tentera, kemungkinan antara pertengahan Januari dan pertengahan Februari.

“Kami mempunyai maklumat yang menunjukkan Russia telah menetapkan sekumpulan operatif untuk menjalankan operasi false-flag di timur Ukraine,” kata Psaki kepada pemberita.

“Anggota operatif dilatih dalam peperangan bandar dan menggunakan bahan letupan untuk melakukan tindakan sabotaj terhadap pasukan proksi Russia sendiri.”

Russia segera menafikan tuduhan itu, dengan jurucakap Kremlin Dmitry Peskov menggelar kenyataan AS tidak berasas.

Tetapi jurucakap Pentagon, John Kirby berkata laporan perisikan itu “amat boleh dipercayai” dan taraf klasifikasinya diturunkan bagi membolehkan ianya didedahkan kepada umum.

Beliau berkata operasi flase-flag Russia termasuk membabitkan ejen perisikan, elemen ketenteraan dan perkhidmatan keselamatan lain.

Dakwaan itu menyusul tatkala sistem internet Ukraine diserang secara besar-besaran, yang menyebabkan Pertubuhan Perjanjian Atlantik Utara (NATO) berikrar meningkatkan kerjasama keselamatan internet dengan Kyiv.

Psaki berkata Russia, di samping persiapan operasi flase-flag, telah meningkatkan kempen di media sosial, yang menuduh Ukraine melakukan pencabulan hak asasi manusia dan Barat mencetuskan ketegangan.

“Maklumat kami juga menunjukkan bahawa Kremlin sudah mula mengada-adakan provokasi dari dalam Ukraine menerusi media sosial untuk mewajarkan campur tangan Russia dan menyemai perpecahan di Ukraine,” katanya. – Agensi


Semua pihak perlu peka isu buli

‘Buli’ ialah perbuatan yang boleh mendatangkan trauma kepada manusia. Pemangsa buli biasanya mempunyai perwatakan negatif dan berasal daripada keluarga pincang.

Gejala buli amat ketara di sekolah rendah dan menengah. Pembuli biasanya akan melakukan buli fizikal atau buli mental atas mangsanya . Persoalannya, apakah kesan kesan buli dalam kalangan murid sekolah?

Satu kesan buli yang ketara ialah mangsa buli akan berasa tertekan dan malu. Hal ini kerana emosinya telah tercalar akibat perbuatan buli oleh pemangsa. Justeru, mangsa buli akan berasa takut bersemuka dengan pembuli mangsa buli mungkin akan tercicir daripada alam persekolahan.

Mangsa buli juga tidak akan mempunyai keyakinan diri yang tinggi. Gejala ini berlaku akibat keyakinan dirinya telah diganggu oleh pemangsa buli .Oleh sebab itu, mangsa buli akan berasa rendah diri. Akibat ketiadaan keyakinan diri, mangsa buli akan mengalami kemurungan dan suka menyendiri. Senario ini adalah mengheret mangsa buli menyertai kongsi gelap untuk melindungi dirinya daripada kaki buli.

Seperkara lagi ,mangsa buli akan kerap tidak hadir ke sekolah. Justeru, ia akan kehilangan minat untuk belajar. Lebih parah lagi , prestasi pelajaran mangsa buli akan merosot secara mendadak .Jika ibu bapa tidak peka dengan simptom simptom perubahan tingkah laku anaknya, maka anaknya akan mula ponteng sekolah tanpa pengetahuan mereka.

Dalam pada itu, Pakar Psikologi, Universiti SEGi, Profesor Datin Dr. Mariani Md. Nor berkata, beliau tidak menolak kemungkinan ia berlaku disebabkan pengaruh budaya orientasi di sekolah atau institusi pengajian tinggi yang diamalkan oleh pelajar.

“Aktiviti orientasi tidak salah. Apa yang menjadi kesalahan adalah ada pelajar yang melaksanakannya secara bersendiri tanpa pengawasan guru atau warden, sekali gus menyebabkan mereka melakukan perbuatan yang mencederakan mangsa buli.

“Mereka mengherdik pelajar junior bagi memastikan para pelajar itu menghormati kumpulan senior selain mahu menunjukkan ‘kuasa’ atau ‘kekuatan’ masing-masing,” ujarnya.

Menurut Mariani, terdapat beberapa pihak yang menganggap buli sebagai amalan biasa yang dilakukan untuk mendewasakan atau menjadikan seseorang pelajar berjiwa kental.

“Ini yang menjadi masalah kerana banyak kes buli disembunyikan kerana ia dianggap bukan satu kejadian buli atau lebih buruk lagi, ada pihak-pihak yang mahu menjaga nama baik institusi terlibat,” tambahnya.

Menurut data Kementerian Kesihatan pada 2019, satu dalam enam remaja merupakan mangsa kes buli dengan banyak kes berlaku dalam kalangan remaja tingkatan satu dan kemudiannya akan berkurangan apabila usia mereka meningkat.

Ini menunjukkan bahawa kes buli bagaikan satu kitaran yang mana ada mangsa buli dibuli disebabkan alasan yang tertentu.

Apabila mangsa semakin meningkat usia, mereka berkemungkinan membuli pula pelajar yang lain kerana mahu membalas dendam.

Ini diburukkan lagi dengan sikap ibu bapa yang tidak mengambil peduli mengenai hal anak-anak atau menunjukkan contoh yang tidak baik di rumah dengan mengasari serta memukul anak sehingga menyebabkan anak memberontak.

“Inilah sebabnya mengapa kes buli masih berlaku, kerana ia mempunyai kitaran yang melibatkan pelbagai pihak di sekeliling pelajar terbabit, termasuk ibu bapa dan guru.

“Justeru, ibu bapa perlu menjadi contoh yang baik dengan menunjukkan keperibadian yang baik agar anak-anak tidak membesar menjadi individu yang suka memberontak dan melepaskan kemarahan terhadap orang lain,” kata Mariani.

Tambah beliau, bagi pihak sekolah pula, mereka perlu memegang teguh kepada prinsip, misi dan visi sekolah bagi memastikan kegiatan seperti itu tidak berlaku.

“Sekiranya ada pelajar yang didapati membuli, tindakan tegas perlu diambil dan jangan sembunyikan kes seumpama itu supaya pelajar lain tidak berani untuk melakukan perkara yang sama pada masa akan datang,” katanya.


Langkawi catat tambahan 92 kes baharu, tiada pelancong positif

Jumlah jangkitan Covid-19 di Langkawi meningkat 50 kes – daripada 42 jangkitan positif yang dilaporkan semalam – kepada 92 kes dalam tempoh 24 jam sehingga 12 tengah hari tadi.

Statistik dikeluarkan Jabatan Kesihatan Negeri Kedah hari ini menunjukkan Mukim Kuah mencatat 28 kes baharu diikuti Air Hangat (23 kes); Padang Matsirat (18 kes); Kedawang (16 kes); Ulu Melaka (enam kes); dan Bohor (satu kes).

Jumlah jangkitan harian terbaharu itu menjadikan kini terdapat 596 kes aktif di daerah pelancongan itu, berbanding 569 kes semalam.

Sektor pelancongan Pulau Langkawi dibuka semula menerusi projek rintis gelembung pelancongan domestik bermula 16 September lalu, dan bakal menjadi penanda aras bagi membolehkan lebih banyak pusat peranginan dibuka di seluruh negara.

Bagaimanapun, sehingga kini tiada kes jangkitan Covid-19 membabitkan pelancong domestik yang dikesan selepas lima hari pulau peranginan itu dibuka menerusi projek rintis berkenaan.

Pengerusi Jawatankuasa Pelancongan, Seni dan Budaya, Belia dan Sukan, Pembangunan Usahawan dan Koperasi negeri, Mohd Firdaus Ahmad, berkata setakat ini penularan Covid-19 hanya membabitkan penduduk tempatan sahaja.

“Keadaan ini membuktikan kejayaan pelaksanaan prosedur operasi standard (SOP) di bawah projek rintis berkenaan. Tiada kes jangkitan dikesan membabitkan kedatangan pelancong domestik.

“Ini kerana kerajaan sudah menggariskan SOP yang baik di bawah projek gelembung pelancongan. Saringan ujian Covid-19 dibuat di lokasi pelepasan sebelum ke Langkawi turut membantu menghalang individu yang positif daripada memasuki Langkawi,” katanya.

Sementara itu, polis memberi amaran akan mengeluarkan kompaun terhadap mana-mana pihak yang dikesan melakukan perjalanan rentas negeri tanpa kebenaran, sekiranya ditahan atas alasan ingin ke Langkawi, tanpa menggunakan khidmat agensi pelancongan.

Ini kerana kebenaran menggunakan perjalanan darat untuk aktiviti pelancongan ke Langkawi, perlu melalui khidmat agensi pelancongan ditetapkan merangkumi tempat penginapan, lokasi tumpuan dan aktiviti perjalanan sepanjang berada di pulau berkenaan.

Ketua Polis Negara, Datuk Seri Acryl Sani Abdullah Sani, memberi peringatan mengenai perkara itu bagi mengelakkan orang ramai merasa terkilan apabila diarahkan berpatah balik ketika melalui sekatan jalan raya (SJR) tertentu ketika dalam perjalanan ke jeti di Kuala Kedah atau Kuala Perlis untuk ke Langkawi.

“Masih ada pihak yang tidak memahami syarat-syarat yang ditetapkan oleh Majlis Keselamatan Negara (MKN) melalui gelembung pelancongan untuk bercuti ke Pulau Langkawi dan saya ingin mengingatkan bahawa setiap pergerakan melalui jalan darat ke Pulau Langkawi, perlu menggunakan khidmat agensi pelancongan.

“Malah mereka juga akan diarahkan untuk menjalani pemeriksaan ujian saringan RTK, sama ada di Jeti Kuala Kedah atau Jeti Kuala Perlis, sebelum dibenarkan menaiki feri ke Pulau Langkawi,” katanya.


6,210 kes baharu jangkitan Covid-19, kemasukkan hospital meningkat

Kes harian jangkitan baharu Covid-19 hari ini merekodkan 6,210 kes dan menjadikan jumlah keseluruhan kes adalah sebanyak 2,413,592.

Dalam ciapan Twitter Ketua Pengarah Kesihatan, Tan Sri Noor Hisham Abdullah memberitahu kes baharu yang direkodkan hari ini mencatatkan sedikit peningkatan berbanding semalam yang hanya sebanyak  5,516 kes direkodkan.

Maklumat terperinci akan dimuatnaik ke laman COVIDNOW: https://covidnow.moh.gov.my pada malam ini.

Sementara itu, Menteri Kesihatan Khairy Jamaluddin Abu Bakar menerusi data yang dikongsinya menunjukkan kemasukan ke hospital di Lembah Klang dan Sarawak meningkat dalam tempoh tujuh hari lalu.

Berdasarkan data yang dikongsi Khairy, Selangor menunjukkan peningkatan kemasukan ke hospital sebanyak 23 peratus, diikuti Sarawak (16 peratus), Kuala Lumpur (12 peratus) dan Putrajaya (lima peratus).

Khairy berkata ia adalah antara petunjuk penting yang perlu diberikan perhatian oleh Kementerian Kesihatan (KKM).

Melalui ciapan Twitternya, Khairy turut memuat naik data daripada COVIDNOW, yang menunjukkan trend berkaitan pandemik Covid-19 di Malaysia.

“Analisis dan pemerhatian kita akan ditingkatkan,” katanya.

Berdasarkan data berkenaan, sebanyak 1,589 purata kes kemasukan ke hospital sehari akibat Covid-19 direkodkan dalam tempoh tujuh hari lalu, dengan penggunaan katil di hospital adalah pada tahap 67 peratus.

Selain itu, sebanyak 6,550 purata kes baharu Covid-19 dilaporkan dalam tempoh tujuh hari lalu, dengan kadar positif adalah 5.5 peratus.

Jumlah kematian yang dilaporkan dalam tempoh 14 hari lalu di seluruh negara adalah sebanyak 790 kes.


Ancaman Russia: UK pula kurangkan kakitangan kedutaan di Ukraine

United Kingdom (UK) pula mengikut jejak Amerika Syarikat (AS) dengan mengurangkan jumlah kakitangan kedutaannya di Kyiv dan membawa keluar keluarga mereka, susulan peningkatan ancaman daripada penempatan puluhan ribu tentera Russia di sempadan Ukraine.

Walaupun tiada ancaman khusus terhadap diplomatnya, namun separuh daripada kakitangan kedutaan akan pulang ke UK, kata pegawai kedutaan itu.

Semalam, AS mengarahkan keluarga kakitangan kedutaannya di Kyic untuk meninggalkan Ukraine dengan alasan pencerobohan oleh Russia boleh berlaku bila-bila masa.

Russia bagaimanapun menafikan rancangan untuk menceroboh Ukraine walaupun telah menempatkan puluhan ribu anggota tentera, kenderaan berperisai dan pesawat di sempadan negara itu.

Langkah mengurangkan kakitangan kedutaan itu disifatkan sebagai tindakan berjaga-jaga, dan tiada ada insiden khusus yang berlaku dalam tempoh 24 jam yang lalu sehingga membuatkan AS dan UK mengambil keputusan itu.

Tindakan AS dan UK berbeza dengan Kesatuan Eropah (EU) yang mengekalkan jumlah kakitangannya di Ukraine.

Anggota pakatan Pertubuhan Perjanjian Atlantik Utara (NATO) termasuk Denmark, Sepanyol, Bulgaria dan Belanda, menghantar lebih banyak jet pejuang dan kapal perang ke Eropah Timur untuk memperkuat pertahanan di rantau itu.

Dengan anggaran 100,000 tentera Russia kini berada di sempadan dengan Ukraine, ketua NATO memberi amaran terdapat risiko konflik baru di Eropah.

AS juga memberitahu kakitangan yang tidak penting boleh meninggalkan Ukraine, namun menegaskan bahawa langkah itu bukan bererti memindahkan kedutaannya.

Tetapi Jabatan Negara memberitahu agensi berita AFP bahawa jika terdapat pencerobohan Ruasia, ia “tidak akan berada dalam kedudukan untuk memindahkan warga AS”.

Rakyat Amerika juga telah diberi amaran untuk membatalkan hasrat ke Ukraine dan Russia kerana “wujud potensi gangguan” terhadap mereka.

Ukraine berkata adalah “terlalu awal” bagi AS untuk menarik keluar kakitangan kedutaannya sambil menyifatkan keputusan itu sebagai ‘mempamerkan sikap berhati-hati yang berlebihan”. – Agensi


Polis tembak mati tekong warga asing cuba serang anggota PGA

Seorang lelaki dipercayai tekong, maut terkena satu das tembakan selepas cuba menyerang anggota Pasukan Gerakan Am (PGA) menggunakan sebilah parang dalam kejadian di kawasan Jeram Perdah, Pasir Mas dekat sempadan Malaysia-Thailand, awal pagi tadi.

Pemangku Ketua Polis Kelantan Datuk Muhamad Zaki Harun berkata kejadian berlaku ketika sepasukan pegawai dan anggota polis dari unit Strike Force Kompeni A, Batalion 9 PGA menjalankan rondaan dalam Ops Wawasan dan melihat kelibat sekumpulan pendatang haram telah menyeberang dari negara jiran melalui jalan yang tidak diwartakan pada jam 1.40 pagi.

“Ketika kejadian, anggota PGA cuba menahan suspek namun secara tiba-tiba salah seorang dalam kumpulan tersebut telah berlari ke arah pengadu dan cuba bertindak menyerang anggota dengan menggunakan parang.

“Anggota PGA itu telah melepaskan satu das tembakan bagi mempertahankan dirinya dari serangan tersebut,” katanya dalam kenyataan hari ini.

Lelaki itu yang dipercayai bukan warganegara Malaysia, berumur lingkungan awal 30-an serta tiada sebarang dokumen pengenalan diri ditemui.

Beliau berkata pemeriksaan awal mendapati lelaki itu masih bernyawa dan terdapat kesan tembakan di bahu kiri sebelum dibawa ke Hospital Pasir Mas untuk rawatan namun disahkan meninggal dunia oleh pegawai perubatan pada jam 2.12 pagi tadi.

“Pemeriksaan lanjut ke atas badan si mati mendapati terdapat kesan luka tembakan di bahu kiri dan tiada parut Bacille Calmette-Guerin (BCG) ditemui.

“Mangsa dipercayai tekong yang membawa masuk pendatang haram melalui jalan tersebut ke satu tempat persembunyian sebelum di ambil oleh ‘transpoter’ yang lain.

“Pihak polis telah membuat rampasan sepucuk pistol jenis STYER bersama peluru dan sebilah parang dan kes disiasat mengikut Seksyen 307 Kanun Keseksaan, Seksyen 39 Akta Senjata 1960, Seksyen 55 E dan Seksyen 6(1)(c) Akta Imigresen 1959/63,” katanya.

Polis turut menahan lima lelaki dan dua wanita disyaki pendatang tanpa izin warga Myanmar. – Bernama


Dr Mahathir sahkan tak bertanding dalam PRN

Tun Dr Mahathir Mohamad hari ini berkata beliau tidak akan bertanding pada Pilihan Raya Negeri (PRN) akan datang.

Bagaimanapun, bekas Perdana Menteri itu berkata beliau akan memberikan sokongan aktif terhadap mana-mana gerakan untuk memperkukuh orang Melayu sempena PRN itu, menurut laporan Bernama.

“Saya tidak akan bertanding dalam pilihan raya, dan objektif saya bukan untuk menjadi perdana menteri lagi,” kata beliau pada sidang media di sini sekembalinya ke tanah air dari luar negara hari ini.

Enam negeri akan mengadakan PRN iaitu Selangor, Negeri Sembilan, Pulau Pinang, Kedah, Kelantan dan Terengganu.

Dewan Undangan Negeri (DUN) Kelantan dan Selangor sudah dibubarkan masing-masing pada 22 Jun dan 23 Jun lepas, Kedah, Terengganu dan Pulau Pinang dibubarkan hari ini manakala DUN Negeri Sembilan akan dibubar pada 1 Julai.

Mengulas hasrat Pengerusi Perikatan Nasional (PN) Tan Sri Muhyiddin Yassin yang juga bekas perdana menteri untuk berjumpa dengannya, Dr Mahathir berkata pertemuan hanya boleh dilakukan selepas Hari Raya Aidiladha yang akan disambut esok.

Semalam, Muhyiddin dilaporkan berkata akan bertemu Dr Mahathir dalam masa terdekat untuk membincangkan kerjasama menerusi Proklamasi Orang Melayu.


Cai Rafizi kuasai 13 daripada 20 kerusi MPP PKR, Anwar mungkin dah cuak

13 daripada 20 kerusi Majlis Pimpinan Pusat (MPP) PKR bagi sesi 2022/2025 dimenangi cai Timbalan Presiden baharu, Rafizi Ramli.

Rafizi sebelum ini mengeluarkan senarai pasukannya atau “cai” dalam pemilihan MPP dan daripada senarai tersebut 13 berjaya memenangi jawatan yang ditawarkan dalam badan tertinggi PKR itu.

Pertandingan sengit itu menyaksikan persaingan membabitkan 73 calon, dengan beberapa nama baharu popular yang turut terpilih adalah Ahli Parlimen Simpang Renggam, Dr Maszlee Malik dan artis, Datuk Hans Isaac.

Maszlee yang baharu sahaja menganggotai PKR pada November tahun lalu, berjaya memperoleh undi tertinggi dengan 1,091 undi manakala Hans Isaac yang juga salah seorang daripada pasukan Rafizi berjaya memperoleh 720 undi, antara 10 undi tertinggi.

Selain itu, 12 anggota pasukan Rafizi lain yang turut menang adalah Akmal Nasrullah Mohd Nasir (956), Romli Ishak (878), Fahmi Zainol (817), Nurin Aina @ Nor Azlina Surip (797), Lee Chean Chung (788), Syed Ibrahim Syed Noh (739), Simon 00i Tze Min (703), Raiyan Abdul Rahim (697), Wong Chen (697), Tan Kar Hing (648), Zahir Hassan (642) Dan Muhammad Bakhtiar Wan Chik (594).

Tujuh lagi anggota MPP yang menang dalam pemilihan adalah Mohd Yahya Shaari (804) Siti Aisyah Shaik Ismail (783), Raiyan Abdul Rahim (697), David Cheong Kian Young (622), Hee Loy Sian (619), Amidi Abdul Manan (617) dan Elizabeth Wong Keat Ping (598).

Sementara ini, tiga pimpinan utama baharu PKR yang akan membantu Presiden, Datuk Seri Anwar Ibrahim adalah Timbalan Presiden, Rafizi Ramli; Ketua Angkatan Muda (AMK), Adam Adli dan Ketua Wanita, Fadhlina Sidek.

Empat Naib Presiden PKR yang terpilih adalah Datuk Seri Aminudin Shari (Menteri Besar Selangor), Datuk Seri Aminuddin Harun (Menteri Besar Negeri Sembilan), Chang Lih Kang dan Nik Nazmi Nik Ahmad.

Senario ini mungkin akan membimbangkan Presiden PKR Datuk Seri Anwar Ibrahim memandangkan masih bercita-cita untuk menjadi Perdana Menteri (PM) walaupun sudah ditipu anak muridnya sebelum ini.

Rafizi semalam mengeluarkan kenyataan pedas dengan menggesa supaya ahli PKR berhenti menjadi “penggilap epal” kepada Anwar.

“Apa yang penting kepada parti dan kepimpinan baharu ialah jangan cuba ‘bodek’ (menggilap epal) Anwar atau cuba mempertahankannya.

“Anwar adalah Anwar Ibrahim dan dia tidak perlu dibela.

“Apa yang perlu dilakukan ialah merayu kepada rakyat dan cuba untuk menang,” kata Rafizi.